text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
20 Zvino Zofari muNaama akapindura, akati:
2 “Naizvozvo pfungwa dzangu dzinonetsa dzinondipindura,
Kunyange nokuda kwokunetseka kwangu kuri mandiri.
3 Ndinonzwa kurayira kunondituka;
Ndiri kupindurwa nomunhu asinganzwisisi sezvandinoita.
4 Wagara uchiziva chinhu ichi here,
Kubvira pakaiswa munhu panyika,+
5 Kuti kushevedzera kwokufara kwevanhu vakaipa ndokwenguva pfupi+
Uye kuti kufara kwomunhu anotsauka ndokwenguva duku?
6 Kunyange zvazvo kunaka kwake kuchikwira kudenga chaiko+
Uye musoro wake uchisvika kumakore,
7 Anoparara nokusingaperi sezvinoita ndove yake;+
Vanomuona vachati, ‘Ari kupi?’+
8 Achabhururuka oenda sezvinoitika pakurota, uye havazomuwani;
Achadzingwa sezvinoitwa zvinoratidzwa usiku.+
9 Ziso rakamuona harizomuonizve,+
Uye nzvimbo yake haizomuonizve.+
10 Vanakomana vake vachatsvaka kunzwirwa nyasha nevanhu vakaderera,
Uye maoko ake achadzorera zvinhu zvake zvinokosha.+
11 Mapfupa ake ave azere nesimba rouduku hwake,
Asi richarara pamwe chete naye muguruva.+
12 Kana zvakaipa zvichitapira mumuromo make,
Kana achizvinyungudutsa pasi porurimi rwake,
13 Kana achinakirwa nazvo, asingazvisiyi,
Uye kana achiramba akazvichengeta mukanwa make,
14 Zvokudya zvake zvichachinjwa muura hwake;
Zvichava nduru yemhungu maari.
15 Akamedza pfuma, asi achairutsa;
Mwari achaibudisa mudumbu make.
16 Achasveta uturu hwemhungu;
Rurimi rwenyoka ruchamuuraya.+
17 Haazombooni nzizi,+
Nehova dzouchi noruomba.
18 Achange achidzorera zvinhu zvake zvaakawana uye haazozvimedzi;
Sepfuma yaakawana mukutengesa kwake, asi yaasingazofadzwi nayo.+
19 Nokuti akaputsa-putsa, akasiya vakaderera;
Akatora nechisimba imba yaasina kuvaka.+
20 Nokuti mudumbu make hamuzoregi kurwadza;
Zvinhu zvake zvaanoda hazvizomupukunyutsi.+
21 Hapana chasara chokuti adye;
Ndokusaka kugarika kwake kusingazorambi kuripo.
22 Zvinhu zvake zvizhinji pazvinenge zvawanda achange achizvidya mwoyo;+
Simba rose renhamo richarwa naye.
23 Ngazvidaro, kuti zvizadze dumbu rake,
Mwari achamutumira kutsamwa kwake kukuru+
Uye achakunayisa paari, kuchipinda muura hwake.
24 Achatiza+ zvombo zvesimbi;
Uta hwemhangura huchamubvoora.
25 Chombo chinoita zvokukandwa chichabuda nokumusana kwake,
Uye chombo chinopenya chichabuda nomunduru yake;+
Zvinhu zvinotyisa zvichamurwisa.+
26 Rima rose richachengeterwa zvinhu zvake zvinokosha;
Moto usina kupfutidzwa nomunhu uchamuparadza;+
Zvichaipira munhu anopona ari mutendi rake.
27 Denga richafukura kukanganisa kwake,+
Uye nyika ichamumukira.
28 Mvura zhinji ichakukura imba yake;
Pachava nezvinhu zvichadururwa pazuva rokutsamwa kwake.+
29 Uyu ndiwo mugove womunhu akaipa unobva kuna Mwari,+
Iyo nhaka yake yakataurwa inobva kuna Mwari.”
Tumirawo vamwe
Tumirawo vamwe
Jobho 20
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=18&Chapter=20&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D20%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
KUBVA MUDURA RENHOROONDO YEDU
Vakaramba Vakashinga “Paawa Yokuedzwa”
KUTANGA kwakaita Hondo Yenyika 1 muna 1914 kwakazoita kuti nyika izive kuti Vadzidzi veBhaibheri vaisapindira mune zvehondo. (Isa. 2:2-4; Joh. 18:36; VaEf. 6:12) Vashumiri vaMwari vaiva muBritain vakaita sei panyaya iyi?
Muna 1916, Britain yakadzika Mutemo Wechiuto waimanikidza varume vasina kuroora vainge vaine makore 18 kusvika ku40 kuti vapinde muchiuto. Mutemo wacho waiti vaya vairatidza zvepachokwadi kuti “zvavanotenda kana kuti hana yavo” hazvivabvumiri kupinda muchiuto vaipiwa rusununguko irworwo. Hurumende yakaumba matare aisarudza kuti ndivanaani vaizopiwa mvumo yokusapinda muchiuto uye kuti vaizopiwa rusununguko rakakura sei.
Pasina nguva, Vadzidzi veBhaibheri vanenge 40 vainge vaiswa mumajeri echiuto uye 8 vainge vaendeswa kuhondo kuFrance. Izvozvo zvakaita kuti hama dzokuBritain dzitumire Mutungamiriri weHurumende, Herbert Asquith, tsamba yaitaura kuti vaisabvumirana nokuiswa mujeri kwaiitwa hama dzavo uyewo chikumbiro chokuti dzisunungurwe chaiva nemasiginicha 5 500.
Hama dzakazonzwa kuti vaya vasere vainge vaendeswa kuFrance vainge vatongerwa kuti vaizopfurwa pamusana pokuramba kurwa muhondo. Asi pavainge vava kuda kupfurwa, vakachinjirwa mutongo vakapiwa makore gumi mujeri. Vakadzoserwa kuEngland vakanoiswa mumajeri aingoiswawo vanhu vose.
Nokufamba kwenguva, varume vakaroora vainge vava kumanikidzwawo kupinda muchiuto. Nyaya yaizoshandiswa kutonga dzimwe nyaya dzakadai yaiva yaHenry Hudson, chiremba uye Mudzidzi weBhaibheri. Musi wa3 August 1916, dare romuManchester, England rakati aiva nemhosva, rikamubhadharisa faindi uye rikamuisa mumaoko emauto. Panguva imwe chete, imwe nyaya yakadaro yakatongerwa muEdinburgh, Scotland. James Frederick Scott, mucolporteur aiva nemakore 25 akanzi haana mhosva. Hurumende yakakwidza nyaya yacho asi yakabva yazosiyana nayo ichifarira imwe yaitongerwa muLondon. Panyaya iyi, imwe hama yainzi Herbert Kipps yakanzi ine mhosva, ikabhadhariswa faindi uye yakaiswa mumaoko emauto.
Pakazosvika September 1916, hama dzinosvika 264 dzainge dzakumbira kuti dzisashande muchiuto. Vashanu vavo ndivo vakabvumirwa, 154 vakanzi vaite mabasa akaoma anobatsira nyika, 23 vakapiwa mabasa echiuto asi asiri ekurwa, 82 vakanzi vaende kuhondo uye vamwe vavo pavakaramba vakatongerwa kugara mujeri. Vanhu havana kufara nemabatirwo aiitwa varume ava saka hurumende yakavabvisa mujeri remauto vakanopiwa mabasa asiri echiuto mumisasa yevasungwa.
Edgar Clay naPryce Hughes akazova mutariri webazi kuBritain vaiita basa rokugadzira dhamu kuWales. Kana ari Herbert Senior, mumwe wevasere vainge vadzoka vachibva kuFrance akaendeswa kujeri rokuWakefield muYorkshire. Vamwe vakapika mujeri rinonzi Dartmoor vachishanda zvakaoma uye vachiitirwa utsinye uye imomo vakasvika pakuva boka rakakura revanhu vairamba kuenda kuhondo nemhaka yehana.
Mudzidzi weBhaibheri anonzi Frank Platt ainge abvuma kuita mabasa echiuto asi asiri ekurwa akatambudzwa kwenguva refu uye zvine utsinye paakaramba kubata pfuti. Atkinson Padgett uyo akadzidza chokwadi achangobva kunyoresa kuti ashande muchiuto akaitirwawo utsinye nevakuru vehondo nokuti ainge aramba kupinda muhondo.
Kunyange zvazvo hama dzedu mumakore anoda kusvika zana apfuura dzaisanyatsonzwisisa nyaya yekusapindira mune zvehondo, dzaiedza kufadza Jehovha Mwari. Vaya vadudzwa nemazita munyaya ino vakaratidza muenzaniso wakanaka wokusapindira mune zvehondo zvinhu pazvainge zvakaoma chaizvo “paawa yokuedzwa.” (Zvak. 3:10)—Kubva Mudura Renhoroondo Yedu kuBritain
Inzwa zvimwe
Nei Zvapupu zvaJehovha Zvisingaiti Zvematongerwo Enyika?
Zvine mwoyo wokuda kuzopandukira hurumende here?

robotstxt: allowed

filter: keep


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
13 Zvino Jehovha akataura naMosesi, achiti:
2 “Tuma varume kuti vanosora nyika yeKenani, yandichapa vanakomana vaIsraeri.+ Utume murume mumwe wedzinza rimwe nerimwe reimba yemadzibaba ake, mumwe nomumwe ari jinda+ pakati pavo.”
3 Naizvozvo Mosesi akavatuma kubva kurenje reParani+ arayirwa naJehovha. Varume vacho vose vaiva vakuru vevanakomana vaIsraeri.
4 Aya ndiwo mazita avo: Wedzinza raRubheni, Shamua mwanakomana waZakuri;
5 wedzinza raSimiyoni, Shafati mwanakomana waHori;
6 wedzinza raJudha, Karebhi+ mwanakomana waJefune;
7 wedzinza raIsakari, Igari mwanakomana waJosefa;
8 wedzinza raEfremu, Hoshea+ mwanakomana waNuni;
9 wedzinza raBhenjamini, Pariti mwanakomana waRafu;
10 wedzinza raZebhuruni, Gadhieri mwanakomana waSodhi;
11 wedzinza raJosefa,+ nokuda kwedzinza raManase,+ Gadhi mwanakomana waSusi;
12 wedzinza raDhani, Amieri mwanakomana waGemari;
13 wedzinza raAsheri, Seturi mwanakomana waMikaeri;
14 wedzinza raNaftari, Nabhi mwanakomana waVhofisi;
15 wedzinza raGadhi, Geueri mwanakomana waMaki.
16 Aya ndiwo mazita evarume vakatumwa naMosesi kuti vanosora nyika yacho. Mosesi akaramba achishevedza Hoshea, mwanakomana waNuni kuti Jehoshua.+
17 Mosesi paakanga achivatuma kuti vanosora nyika yeKenani, iye akati kwavari: “Endai neapa mupinde muNegebhu,+ mukwire munzvimbo ine makomo.+
18 Munofanira kuona kuti nyika yacho yakadini+ nevanhu vagere imomo, kana vaine simba kana vasina simba, kana vari vashoma kana vazhinji;
19 uye kuti nyika yavagere mairi yakadini, kana yakanaka kana yakaipa, uye kuti maguta avagere maari akadini, kana vagere mumisasa kana mukati memasvingo;
20 kuti nyika yacho yakadini, kana yakaorera kana isina kuorera,+ kana iine miti kana kuti kwete. Munofanira kuva vakashinga,+ mutore zvimwe zvibereko zvenyika yacho.” Zvino mazuva acho aiva mazuva emichero yaitanga kuibva yemazambiringa.+
21 Naizvozvo vakaenda, vakanosora nyika yacho kubvira kurenje reZini+ kusvikira kuRehobhu+ iri nechokumuganhu weHamati.+
22 Pavakapinda muNegebhu,+ vakabva vasvika kuHebroni.+ Zvino Ahimani, Sheshai naTarimai,+ vaya vakaberekwa naAnaki,+ vaiva imomo. Sezvineiwo Hebroni+ rakanga ravakwa makore manomwe Zoani+ reIjipiti risati ravakwa.
23 Pavakasvika kumupata une rukova weEshkori,+ vakabva vatema bazi raiva nesumbu remazambiringa ipapo.+ Varume vaviri vakaritakura nedanda, pamwe chete nemamwe mapomegraneti+ nemamwe maonde.
24 Vakatumidza nzvimbo iyoyo kuti mupata une rukova weEshkori,+ nokuda kwesumbu rakatemwa ipapo nevanakomana vaIsraeri.
25 Kuzoti mazuva makumi mana apera,+ vakadzoka vachibva kunosora nyika.
26 Naizvozvo vakafamba, vakasvika kwaiva naMosesi naAroni neungano yose yevanakomana vaIsraeri murenje reParani, kuKadheshi.+ Vakadzoka neshoko kwavari nokuungano yose, vakavaratidza zvibereko zvenyika yacho.
27 Vakamuudza kuti: “Takapinda munyika yamakatituma, chokwadi inoyerera mukaka nouchi,+ izvi ndizvo zvibereko zvayo.+
28 Asi chokwadi ndechokuti vanhu vanogara munyika yacho vane simba, uye maguta acho akavakirirwa makuru kwazvo;+ uye ikoko takaonawo vaya vakaberekwa naAnaki.+
29 VaAmareki+ vagere munyika yeNegebhu,+ vaHiti nevaJebhusi+ nevaAmori+ vagere munzvimbo ine makomo, uye vaKenani+ vagere pedyo negungwa uye pedyo nokurutivi rwuno rwaJodhani.”
30 Karebhi+ akabva aedza kunyaradza vanhu pamberi paMosesi, akati: “Ngatibve taenda, tinofanira kuitora kuti ive yedu, nokuti chokwadi tinogona kuikunda.”+
31 Asi varume vakaenda naye vakati: “Hatigoni kuenda kuti tinorwisa vanhu vacho, nokuti vane simba kutipfuura.”+
32 Vakaramba vachiunza mashoko akaipa+ kuvanakomana vaIsraeri pamusoro penyika yavakanga vanosora, vachiti: “Nyika yacho, yatakapfuura nomairi kuti tiisore, inyika inoparadza vanogara mairi; uye vanhu vose vatakaona mairi varume vakanyanyisa kukura.+
33 Takaona vaNefirimu ikoko, vanakomana vaAnaki,+ vakabva kuvaNefirimu; zvokuti takazviona sehwiza, uye ivo vakationawo saizvozvo.”+
Tumirawo vamwe
Tumirawo vamwe
Numeri 13
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=4&Chapter=13&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D13%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
VECHIDUKU VANOBVUNZA KUTI
Ndagadzirira Kufambidzana Nomumwe Munhu Here?
Kufambidzana nomumwe munhu kuita sei?
Unogara uchivhakacha nomumwe mukomana kana kuti musikana. Muri kufambidzana here?
Iwe nomumwe mukomana kana kuti musikana munoda kugara muchingova mose. Munotumirana mameseji pafoni kana kuti kufonerana kakawanda pazuva. Muri kufambidzana here?
Pose pamunenge muine shamwari dzenyu, imi muri vaviri munopedzisira mava penyu moga. Muri kufambidzana here?
Ungangove usina kunetseka nokupindura mubvunzo wokutanga. Asi ungangove wambomira zvishoma usati wapindura wechipiri newechitatu. Chii chaizvo chinombonzi kufambidzana nomumwe munhu?
Chokwadi, kufambidzana nomumwe munhu kutandadzana naye uchiratidza kuti unomuda uye kuti iye anokudawo.
Saka mhinduro yemibvunzo yose mitatu iri pamusoro apa ndeyokuti hungu. Pangava pafoni kana kuti uine munhu wacho, zvimwe pane vanhu kana kuti kwete, kana iwe naye muchinzwa kuti munokwezvana uye munogara muchikurukurirana, muri kufambidzana.
Ndechipi chinangwa chokufambidzana nomumwe munhu?
Kufambidzana kunofanira kuva nechinangwa chakanaka—chokubatsira mukomana nomusikana kuona kana zvakakodzera kuti varoorane.
Ichokwadi kuti vamwe vezera rako vangangove vachirerutsa nyaya iyi. Zvichida vanongonakidzwa nokuva neshamwari yepedyo yechikomana kana kuti yechisikana asi vasina chinangwa chokuroorana. Vamwe vangatoona shamwari yakadaro somunhu wokushamisira naye pane vamwe kana kuti anoita kuti vave nomukurumbira uye varemekedzwe.
Zvisinei, kazhinji kushamwaridzana kwakadaro ndokwenguva pfupi. Mumwe musikana anonzi Heather anoti, “Vechiduku vakawanda vanofambidzana nomumwe munhu vanosiyana pashure pevhiki imwe kana kuti mbiri. Vanoona kufambidzana nomumwe munhu sechinhu chinongopfuura zvacho—chinganzi chinoita kuti vagadzirire kuzorambana pane kuroorana.”
Zviri pachena kuti kana uchifambidzana nomumwe munhu, zvinenge zvichitomubata-bata. Saka iva nechokwadi chokuti vavariro dzako dzakanaka.—Ruka 6:31.
Chimbofunga izvi: Waizoda here kuti mumwe munhu atambe nemanzwiro ako sokunge kuti chitoyi chomwana—chinonhongwa kwekanguva chobva chakurumidza kusiyiwa? Saka iwe haikona kuitira mumwe munhu izvozvo! Bhaibheri rinoti rudo “haruzvibati zvisina kufanira.”—1 VaKorinde 13:4, 5.
Mumwe wechiduku anonzi Chelsea anoti: “Dzimwe nguva ndinombofunga kuti kufambidzana nomumwe munhu kunofanira kungoitwa zvokungonakidzwa, asi hazvizonakidzi kana mumwe munhu achizvikoshesa asi mumwe asingadaro.”
Zano: Kuti ugadzirire kufambidzana nomumwe munhu uye kuzoroorana naye, verenga 2 Petro 1:5-7 uye sarudza unhu humwe chete hwaunoda kushandira pahuri. Mumwedzi mumwe chete, ona kuti unenge wadzidza zvakawanda zvakadini nezvounhu hwacho uye kuti wahuvandudza zvakadini.
Ndakura here zvokuti ndingatanga kufambidzana nomumwe munhu?
Unofunga kuti izera ripi rakakodzera rokuti wechiduku atange kufambidzana nomumwe munhu?
Chibvawo wabvunza mubereki wako mubvunzo iwoyo.
Kazhinji kacho mhinduro yako ichasiyana neyemubereki wako. Kana kuti munogona kupa mhinduro dzakafanana! Zvimwe uri mumwe wevechiduku vakawanda vari kumbomira kufambidzana nomumwe munhu kusvikira vakura zvokunyatsoziva zvavanoda.
Ndizvo zvakaitwa naDanielle ane makore 17. Anoti: “Ndichifunga zvandaizotarisira kune wandaizoda kuroorana naye makore maviri adarika ndinoona zvakasiyana chaizvo nezvandingatarisira iye zvino. Kutaura zvazviri, kunyange panguva ino handifungi kuti ndati ndava kukwanisa kunyatsosarudza. Pandinenge ndava kunzwa kuti ndave ndakatsiga kwemakore anoverengeka, ndipo pandichazofunga nezvokufambidzana nomumwe munhu.”
Pane chimwe chikonzero nei kuri kuchenjera kuti munhu amirire. Bhaibheri rinoshandisa shoko rokuti ‘kuyaruka’ richirondedzera nguva inotanga kusimba manzwiro okuda kuita zvepabonde uye okudanana nomumwe munhu. (1 VaKorinde 7:36) Kuva noushamwari hwepedyo nomumwe munhu paunenge uchiri kuyaruka kungawedzera chido chokuda kuita zvepabonde uye kungaita kuti uite zvakaipa.
Chokwadi, vezera rako vangaona izvozvo sezvisina basa. Vakawanda vavo vanoda kuziva kuti zvepabonde zvinomboita sei chaizvo. Asi unogona kusiyana nemafungiro akadaro uye ndizvo zvaunofanira kuita! (VaRoma 12:2) Kutaura zvazviri, Bhaibheri rinokukurudzira kuti “utize unzenza.” (1 VaKorinde 6:18, New International Version) Unogona ‘kudzivisa dambudziko’ kana ukamirira kusvikira wayaruka.—Muparidzi 11:10.
Sei ndisingafaniri kumhanyira kufambidzana nomumwe munhu?
Kunzwa uchida zvikuru kufambidzana nomumwe munhu usati wagadzirira kungafanana nokumanikidzwa kunyora zamanishoni rokupedzisira rekosi yauchangobva kutanga. Zviri pachena kuti ikoko kunenge kuri kubatirana! Unoda nguva yokudzidza chidzidzo chaunoita kuitira kuti ugoziva zvauchasangana nazvo pabvunzo yacho.
Zvakafanana nokufambidzana nomumwe munhu.
Sezvataona, kufambidzana nomumwe munhu haisi nyaya yokutamba nayo. Saka usati wagadzirira kufambidzana nomumwe munhu, unofanira kuzvipa nguva yokudzidza “nyaya” inokosha zvikuru—kuumba ushamwari.
Paunozowana munhu akakodzera, uchakwanisa kuumba ukama hwakasimba. Chokwadi, imba inobudirira mubatanidzwa weshamwari mbiri dzakanaka.
Kumbomira kufambidzana nomumwe munhu hakukanganisi rusununguko rwako. Asi kuchaita kuti uve norusununguko rwakawanda ‘rwokufara uchiri muduku.’ (Muparidzi 11:9) Uye uchawana nguva yokugadzirira nokuvandudza unhu hwako uye, zvinonyanya kukosha, kuvandudza zvinhu zvine chokuita nokunamata.—Mariro 3:27.
Panguva iyi, unogona kufadzwa nokushamwaridzana nevakomana kana kuti nevasikana. Inzira ipi yakanakisisa yokuita izvozvo? Shamwaridzanai mumapoka ane vakomana nevasikana nevamwe vanhu vakuru. Mumwe musikana anonzi Tammy anoti: “Ndinofunga kuti zvinonakidza zvikuru kuita kudaro. Zviri nani kuva neshamwari dzakawanda.” Monica anobvumirana nazvo. Anoti: “Kushamwaridzana mumapoka ipfungwa yakanaka zvikuru nokuti unokwanisa kushamwaridzana nevanhu vane unhu hwakasiyana-siyana.”
Kusiyana neizvi, kana ukakurumidza kuisa pfungwa dzako pamunhu mumwe chete, unenge uchiita zvinhu zvinozokurwadza. Saka zvipe nguva. Shandisa nguva iyi youpenyu hwako kudzidza nzira dzokutanga ushamwari uye kuhuchengetedza. Kana ukazosarudza kufambidzana nomumwe munhu, uchange wava kuzviziva iwe pachako uye zvaunoda pamunhu wauchagara naye kwoupenyu hwose.
Inzwa zvimwe
Unoziva Sei Kuti Munhu Uyu Ndiye Wako?
Zvii zvaungaita kuti unyatsoona zvakaita munhu wauri kufarira?


text:
SWEDERA PEDYO NAMWARI
“Tarirai! Ndiri Kuita Kuti Zvinhu Zvose Zvive Zvitsva”
Unoda kuti iwe nemhuri yako muve noutano hwakanaka uye murarame kwenguva refu here? Unoda kurarama munyika inenge isisina kurwadziwa, kutambura uye rufu here? Nyika yakadaro haisi yokungofungidzira. Asi ichatovapo munguva pfupi iri pedyo nokuti ndicho chinangwa chaJehovha Mwari. Ona kuti kuzadzika kwechinangwa chaMwari kunotsanangurwa sei pana Zvakazarurwa 21:3-5.—Verenga.
“[Mwari] achapukuta misodzi yose pamaziso avo.” (Zvakazarurwa 21:4) Achapukuta misodzi yorudzii? Haisi misodzi yekufara kana kuti iya inodzivirira maziso edu. Mwari anovimbisa kuti achapukuta misodzi inokonzerwa nokutambura uye kusuruvara. Haasi kuzongopukuta misodzi iyi chete asi achatobvisa zvinoita kuti vanhu vacheme, zvinosanganisira kutambura uye kusuruvara.
“Rufu haruchazovipo.” (Zvakazarurwa 21:4) Hapana chimwe chinonyanya kuita kuti vanhu vacheme kupfuura rufu. Jehovha achaita kuti vanhu vanoteerera varege kufa. Achazviita sei? Achabvisa zvachose chivi chinokonzera rufu chakabva kuna Adhamu. (VaRoma 5:12) Jehovha achabvisa chivi pavanhu vanoteerera achishandisa chibayiro chorudzikinuro chaJesu. * Zvadaro muvengi wekupedzisira anova rufu “achaparadzwa.” (1 VaKorinde 15:26) Vanhu vakatendeka vachararama nokusingaperi vaine utano hwakanaka sezvaidiwa naMwari pakutanga.
‘Kurwadziwa hakungazovipozve.’ (Zvakazarurwa 21:4) Kurwadziwa kwerudzii kuchabviswa? Ndokuya kunokonzerwa nokushushikana uye kurwara nemhaka yechivi chakabva kuna Adhamu, kuri kuita kuti mamiriyoni evanhu atambure.
Nokukurumidza vanhu vachange vava kurarama vasingachemi, vasingafi uye vasingarwadziwi. Asi ungabvunza kuti, ‘Izvi zvichaitikira kupi?’ ‘Kuti vimbiso yaMwari iyi ingangova ichireva kuti vanhu vachararama kudenga here?’ Kwete. Ona kuti nei zvisina kudaro. Chokutanga, vimbiso iyi inotanga nemashoko okuti “tende raMwari riri pakati pevanhu,” uye sezvatinoziva vanhu vanogara panyika. (Zvakazarurwa 21:3) Chechipiri, inotaura nezvenyika inenge ‘isisina rufu,’ zvichireva kuti inyika yaimbova nerufu. Kudenga hakuna kumbobvira kwava nerufu, asi rwave rwuripo panyika pano kwenguva refu. Zviri pachena kuti vimbiso yaMwari yokuti vanhu vave neupenyu hwakanaka ichazadzika panyika pano.
Mwari achaomesa misodzi iri kukonzerwa nekutambura uye kusuruvara
Jehovha anoda kuti tive nechivimbo chokuti achaita kuti nyika ive nevanhu vakarurama. Achangopedza kutsanangura zvikomborero zvaachaunzira vanhu, anosimbisira vimbiso yake achiti: “Tarirai! Ndiri kuita kuti zvinhu zvose zvive zvitsva.” Uyewo anowedzera kuti: “Mashoko aya akatendeka uye ndeechokwadi.” (Zvakazarurwa 21:5) Wadii kudzidza zvakawanda nezvekuti iwe nevaya vaunoda mungaita sei kuti muve pakati pevanamati vanofara vaMwari vachaona vimbiso iyi yakanaka ichizadzika?
Ndima dzeBhaibheri dzamunogona kuverenga muna December
1 Petro 1-5; 2 Petro 1-3; 1 Johane 1-5; 2 Johane 1-13; 3 Johane 1-14; Judha 1-25–Zvakazarurwa 1-22
^ ndima 5 Kuti udzidze zvakawanda nezvechibayiro chorudzikinuro chaKristu, ona chitsauko 5 chebhuku rinonzi Bhaibheri Rinombodzidzisei Chaizvo? rakabudiswa neZvapupu zvaJehovha.


text:
Anatomical position in Shona
Kana maumbirwo emhunhu achi tsanangurwa nemutauro we anatomi, muviri unenge wakamira kana kuti kurara wakaringa mberi, zvanza zvaka tarisawo mberi, makumbo akabatana akatarisa mberi.
Mutsetse unonanganisana nepakati pemuviri kubvira mumusoro, wakanaga nepakati pemhanza, nepamutanda mhuno, zvichienda nepakati pechirebvu, nepakati pechipfuva wakati twi neguvu kusvuka pakati pemakumbo. Mutsetse uyu uno pasanusa rudyi neruboshwe. Mumusoro mauno tangira mutsetse uyu uno tevedza mutswi wedehenya unobva kugotsi uchi svika pa chipande. Kumusana mutsetse uyu unotevedzawo nepakati pemusana kusvika pany’o. Mutsetse uyu ndiwo rupakati. Mitse yese yakaita muenzano iri parutivi rwe rupakati ndiwo ruenzano rwepamhanza
Mutsetse wekufungidzira wakananganisana nemutswi wepachipande uchidzika nepakati pemuviri, uriwo unopatsanura muviri kuti mberi ne shure ndiwo ruenzano rwepachipande.
Mutsetse wekufungidzira wakachinjikira uno kamura muviri kuti niche kusoro uku, nekumuswe uku ndiwo ruenzano wekuchinjikisa. Kana munhu aka mira anenge akato tsika ruenzano rwakachinjikisa rwokupedzisira.
Mitsetse yese yakaita muenzano iri parutivi rwe rupakati ndiwo ruenzano rwepamhanza
muenzano unopatsanura muviri kuti mberi ne shure ndiwo ruenzano rwepachipande
Mutsetse wekufungidzira wakachinjikira uno kamura muviri kuti niche kusoro uku, nekumuswe uku ndiwo ruenzano wekuchinjikisa
Anatomical position: The position with the body erect, with the arms at the sides and the palms forward. The anatomical position is of importance in anatomy because it is the position of reference for anatomical nomenclature. Anatomic terms such as anterior and posterior, medial and lateral, abduction and adduction, and so on apply to the body when it is in the anatomical position.
Kutsanangura maumbirwo emuviri, muviri wacho uno onekwa se wakamira, maoko parutivi, zvanzva zvakaringa mberi. Waka dai kumira tinoti mamiro pamuUmbirwo we muviri. Izvi zvino itirwa kuti kana toreva kuti, ‘kumberi’, ‘kuseri’, ‘neche pakati’, ‘neche kunze’, ‘yanuro’ ne ‘gumbatiro’ nemamweo mazwi akadaro tinenge tichi wirirana kuti muviri wacho unenge waka mira sei.


text:
Ads / Pub
Lockheed P-3C Orion FSX & P3D
mhando 3.31
Changelog Auto-installer akagadziridzwa kuti shanduro 10. Updated musi 05 / 07 / 2016: Version 3.31, DirectX10 inoenderana P3D kugarisana naye VC
Click panokuwana FS2004 chete enderana vesion.
Tiri kufara kuzozivisa P-3C nedzeOrinoni, kunozivikanwa uto ndege, modeled neDare FS KBT chikwata. The Lockheed P-3 Orion ari nepagungwa patrol ndege uchishanda mana-helices munyika. The P-3 Orion ari muchiuto rinobva kwoutsinye ndege Lockheed L-188 Electra yakasiyiwa chirongwa. (Mabviro:
Wikipedia)
Version pachibarirwo kunoenderana FSX / SP1 / SP2 uye P3D v1 & 2 asi zvakadaro haienderani DirectX 10.
Exterior uye kupenda muenzaniso uyu wakasikwa zvakadzama kupfuura (V29) yapfuura basa. Kunyanya, mukuru bapiro ukama (kurova-rova uye injini nasser, etc.) ndiyo mazano matsva. mhando dzakawanda P-3C zvakagadzirwa zvakafanana chinofananidzira P-3C waiva panguva iitike ikozvino. Zviri pfumbamwe mhando vari vanosvika.
Murovedzi wedzera-mberi zvizere 3D rakapotsa Cockpit uye tsika mitinhimira. Modeling yepamusoro, kuwana textures zhinji akafanana NAVY uye Canadian Air Force. Ndege womuenzaniso zvikuru chaizvoizvo. Uyezve, ndege iyi izere isingatarisirwi, akadai mabhomba nezvimwe chaiwo mabasa. It ane zvose ane payware, asi zviri freeware.
Tiri kufara kuzozivisa P-3C nedzeOrinoni, kunozivikanwa uto ndege, modeled neDare FS KBT chikwata. The Lockheed P-3 Orion ari nepagungwa patrol ndege uchishanda mana-helices munyika. The P-3 Orion ari muchiuto rinobva kwoutsinye ndege Lockheed L-188 Electra yakasiyiwa chirongwa. (Mabviro:
Version pachibarirwo kunoenderana FSX / SP1 / SP2 uye P3D v1 & 2 asi zvakadaro haienderani DirectX 10.
Exterior uye kupenda muenzaniso uyu wakasikwa zvakadzama kupfuura (V29) yapfuura basa. Kunyanya, mukuru bapiro ukama (kurova-rova uye injini nasser, etc.) ndiyo mazano matsva. mhando dzakawanda P-3C zvakagadzirwa zvakafanana chinofananidzira P-3C waiva panguva iitike ikozvino. Zviri pfumbamwe mhando vari vanosvika.
Murovedzi wedzera-mberi zvizere 3D rakapotsa Cockpit uye tsika mitinhimira. Modeling yepamusoro, kuwana textures zhinji akafanana NAVY uye Canadian Air Force. Ndege womuenzaniso zvikuru chaizvoizvo. Uyezve, ndege iyi izere isingatarisirwi, akadai mabhomba nezvimwe chaiwo mabasa. It ane zvose ane payware, asi zviri freeware.
Size 84.9 MB
Downloads 23 925
Created 23-02-2009 20: 49: 05
Akachinja 05-07-2016 21: 42: 09
rezinesi
Freeware
Auto-gadza: Installer VERSION 10
VC 3D Virtual Cockpit
DirectX10 Zvinowirirana DirectX10
Wedzerai-mberi kunoenderana FSX & FSX-Steam & Prepar3D v1 (v2 & 3 kuedza)
Ads / Pub


text:
NYAYA IRI PAKAVHA | UNOGONA KUVA PEDYO NAMWARI
Unoziva Zita raMwari Uye Unorishandisa Here?
Une shamwari yako yepedyo yausingazivi zita rayo here? Izvozvo hazviwanzoitika. Ndosaka mumwe mukadzi wekuBulgaria anonzi Irina akati, “Hazvikwanisiki kuti uve pedyo naMwari kana usingazivi zita rake.” Sezvataurwa munyaya yapfuura, zvinofadza kuti Mwari anoda kuti uswedere pedyo naye. Saka anoita kuti umuzive achishandisa Bhaibheri paanoti, “Ndini Jehovha. Ndiro zita rangu.”—Isaya 42:8.
Mwari anoita kuti umuzive achishandisa Bhaibheri paanoti: “Ndini Jehovha. Ndiro zita rangu.”
Kuna Jehovha zvine basa here kuti uzive zita rake uye urishandise? Funga izvi: Zita raMwari rine mabhii mana echiHebheru anonzi Tetragrammaton uye rinowanika kanoda kusvika ka7 000 muzvinyorwa zvekutanga zveMagwaro echiHebheru. MuBhaibheri hamuna rimwe zita rakanyorwa kakawanda seizvi. Izvi zvinoratidza kuti Jehovha anoda kuti tizive zita rake uye tirishandise. *
Vanhu vanowanzotanga nokuzivana mazita kuti vave shamwari. Unoziva zita raMwari here?
Asi vamwe vanofunga kuti sezvo Mwari ari mutsvene uye aine simba rose, kushandisa zita rake kusamuremekedza. Sezvo usingadi kushandisa zita reshamwari yako zvisiri izvo, haufaniriwo kushandisa zita raMwari zvisina kukodzera. Jehovha anoda kuti vaya vanomuda vakudze zita rake uye vaite kuti rizivikanwe. (Pisarema 69:30, 31; 96:2, 8) Yeuka kuti Jesu akadzidzisa vateveri vake kunyengetera kuti: “Baba vedu vari kumatenga, zita renyu ngaritsveneswe.” Tinogonawo kuita kuti zita raMwari rizivikanwe, zvoita kuti ritsveneswe. Izvi zvinoita kuti tive pedyo naye.—Mateu 6:9.
Bhaibheri rinoratidza kuti Mwari anofarira chaizvo vaya vanofungisisa ‘nezvezita rake.’ (Maraki 3:16) Jehovha anovimbisa munhu anoita izvi kuti: “Ndichamudzivirira nokuti ava kuziva zita rangu. Iye achandishevedza, uye ini ndichamupindura. Ndichava naye pakutambudzika.” (Pisarema 91:14, 15) Tinofanira kuziva zita raJehovha uye kurishandisa kana tichida kuva neushamwari hwepedyo naye.
^ ndima 4 Zvinosuwisa kuti maBhaibheri akawanda haana zita raMwari, pasinei nekuti rinowanika kakawanda zvakadaro muMagwaro echiHebheru, anowanzonzi Testamende Yekare. Pane kudaro, akachinjanisa zita rekuti Jehovha nemazita ekuremekedza akadai sekuti “Ishe” kana kuti “Mwari.” Kuti uwane mashoko akawanda nezvenyaya iyi, ona peji 195-197 mubhuku rinonzi Bhaibheri Rinombodzidzisei Chaizvo? rakabudiswa neZvapupu zvaJehovha.


text:
Bhaibheri Rinochinja Upenyu
CHII chakaita kuti mumwe murume ane zvaimushungurudza paaikura agume ava baba vemba vakanaka, vanofara? Chii chakaita kuti mumwe mukadzi aiita zvakaipa zvakawanda agume achinja mararamiro ake? Verenga unzwe kuti vanhu ava vanotii.
“Ndaiona sokuti handibatsiri chinhu.”—VÍCTOR HUGO HERRERA[1]
- GORE ROKUBEREKWA: 1974
- NYIKA: CHILE
- NHOROONDO YOUPENYU: KUPINDWA MUROPA NEDORO
MARARAMIRO ANDAIITA:
Ndakaberekerwa muguta rakanaka chaizvo riri kumaodzanyemba kweChile rinonzi Angol. Handina kumbobvira ndaziva baba vangu. Ndava nemakore matatu, amai vangu vakatama neni nomunun’una wangu tikanogara kuguta guru romuChile rinonzi Santiago. Takaguma tava kugara kuzvitangwena. Taishandisa chimbudzi chevoruzhinji uye mvura taiiwana mupombi yemvura yokudzima moto.
Kwapera makore anenge maviri, hurumende yakatipa kamba kaduku. Asi kwatakanga tava kugara kwaiva kwakazara vanhu vaishandisa zvimwe zvinodhaka, vaiita zvoutsotsi nechipfambi uye zvidhakwa.
Rimwe zuva amai vangu vakaonana nomumwe murume uyo wavakazopedzisira varoorana naye. Baba vangu vokurera ava vaiva chidhakwa chisingaiti. Vaigara vachitirova ini naamai. Ndaiwanzochema ndiri ndoga, ndichingoti dai ndina baba vanondidzivirirawo.
Kunyange zvazvo amai vangu vaishanda nesimba kuti vatiriritire, taidya nhoko dzezvironda. Patainzwa nzara, dzimwe nguva zvokudya zvaingovapo mukaka woupfu neshuga. Ini nemunun’una wangu taimbonodongorera terevhizheni yevavakidzani vedu nepahwindo kuti timbozvivaraidzawo. Asi rimwe zuva muvakidzani wedu akatibata, uye ndopakabva paperera sarungano!
Baba vangu vokurera vaigara vakangodhakwa, asi kashoma kavainge vasina vaimbotitengerawo zvokudya, ini nomunun’una wangu. Rimwe zuva vakatitengera katerevhizheni kadiki. Ndiyo imwe yenguva shoma dzandinorangarira ndichimbofarawo.
Ndakazodzidza kuverenga ndava nemakore 12. Kwapera gore, ndakasiya chikoro ndikatanga kushanda. Ndaiti ndapedza basa ndoenda kumapati nevanhu vakuru vandaishanda navo kwatainodhakwa nokushandisa zvimwe zvinodhaka. Pasina nguva ndakanga ndapindwa muropa.
Ndava nemakore 20, ndakaonana naCati, tikapedzisira taroorana. Pakutanga zvose zvaifamba zvakanaka, asi ndakatangazve kuita zvandaimboita. Ndakanga ndava kutonyanya kudhakwa kupfuura zvandaimboita. Ndakazoona kuti mararamiro aya aizoita kuti ndigume ndasungwa kana kuti ndafa. Uyezve, ndakanga ndichishungurudza mwanakomana wangu Victor nezvinhu zvaindishungurudzawo ndichiri mudiki. Ndaizvidya mwoyo, ndaishatirwa, uye ndaiona pasina chokuraramira.
Munenge muna 2001, zvimwe Zvapupu zvaJehovha zviviri zvakatishanyira pamba pedu, uye vakatanga kudzidza Bhaibheri naCati. Aindiudza zvaaidzidza. Ndakatangawo kudzidza Bhaibheri, ndichingoitira kuda kuziva. Muna 2003, Cati akabhabhatidzwa somumwe weZvapupu zvaJehovha.
KUCHINJWA KWAKAITWA UPENYU HWANGU NEBHAIBHERI:
Rimwe zuva ndakaverenga Rute 2:12, inoti Jehovha anokomborera vaya vanoratidza kutenda uye vanopotera kwaari. Ndakadzidza kuti kana ndikachinja mararamiro angu, ndaigona kufadza Mwari uye aizondikomborera. Ndakaona kuti ndima dzeBhaibheri dzakawanda dzinoshora udhakwa. Mashoko ari pana 2 VaKorinde 7:1 akandibaya mwoyo. Ndima yacho inotikurudzira kuzvichenesa “pazvinhu zvose zvinosvibisa.” Saka ndakatanga kusiya maitiro angu akaipa. Pakutanga, hasha dzangu dzakatowedzera, asi Cati akaramba achingonditsigira.
Ndakapedzisira ndasiya basa nokuti ikoko kwaiva nomuedzo wakakura wokuti ndisvute uye ndinwe doro. Urovha hwakamboita kuti tirarame nezvishoma chaizvo, asiwo izvi zvaindipa nguva yakawanda yokudzidza Bhaibheri. Ndipo pandakatanga kuita zvaienderana nezvandaidzidza. Cati haana kumbonetsa nokuda twakawanda-wanda, uye haana kumbondishora kuti taisava nezvakawanda. Ndinotenda chaizvo rutsigiro nerudo rwake.
Zvishoma nezvishoma ndakatanga kuwadzana neZvapupu. Zvapupu zvakandibatsira kunzwisisa kuti Jehovha anokoshesa chido changu chepamwoyo chokumushumira, pasinei nokuti handina kudzidza. Rudo uye kubatana zvatakaona muungano yechiKristu zvakabatsira mhuri yangu chaizvo. Takanga tisati tamboona vanhu vanogarisana murunyararo zvakadaro. Ndakazobhabhatidzwawo muna December 2004.
KUBATSIRWA KWANDAKAITWA:
Ndakaona kuti mashoko aJehovha ari pana Isaya 48:17 ndeechokwadi, anoti: “Ini, Jehovha, ndini Mwari wako, Iye anokudzidzisa kuti ubatsirwe.” Amai vangu nomunun’una wangu vakabayiwa mwoyo chaizvo nokuchinja kwandakaita zvokuti vava kudzidzawo Bhaibheri. Kunyange vavakidzani vedu vanofara chaizvo kuona kuchinja kwandakaita, uye kuti mhuri yedu yava kufara chaizvo.
Ndine mudzimai anoda Mwari uye anondiona seshamwari yake yaanovimba nayo. Kunyange zvazvo ndisina kumboziva baba vangu, Bhaibheri rakandidzidzisa kurera vanakomana vangu vatatu. Vanondiremekedza. Chinonyanya kukosha ndechokuti vanoona Jehovha somunhu chaiye, uye vanomuda.
“Kunyange zvazvo ndisina kumboziva baba vangu, Bhaibheri rakandidzidzisa kurera vanakomana vangu vatatu”
Ndinotenda chaizvo kuti pasinei nokushungurudzika kwandakaita ndichiri muduku, Jehovha akandipa mukana wokuva munhu anofara.
“Ndakaguma ndava musikana ane hasha, anoda zvokurwa.”—NABIHA LAZAROVA[2]
- GORE ROKUBEREKWA: 1974
- NYIKA: BULGARIA
- NHOROONDO YOUPENYU: MUTENGESI WEZVINODHAKA
MARARAMIRO ANDAIITA:
Ndakaberekerwa muSofia, kuBulgaria, mumhuri yaiva noupenyu huri pakati nepakati. Baba vangu vakatitiza ndiine makore matanhatu. Handina kumbofunga kuti vangadaro, saka ndakarwadziwa zvisingaiti. Ndaiona sokuti baba vandiramba uye kuti handina kukodzera kudiwa. Pandaikura, maonero aya akaita kuti ndipanduke. Ndakaguma ndava musikana ane hasha, anoda zvokurwa.
Ndava nemakore 14, ndakatiza pamba kokutanga. Ndaigara ndichibira amai nevabereki vavo mari. Kuchikoro ndaigara ndichingonetsana nevanhu nenyaya yehasha dzangu, uye zvakaita kuti ndigume ndachinjwa zvikoro zvishanu mumakore mashomanana chete. Ndakarega chikoro ndasara nemakore matatu kuti ndipedze. Ndairarama upenyu hwounzenza husingaiti. Ndakapindwa muropa nokusvuta fodya nembanje. Ndaidhakwa uye ndaigara ndichingova kumapati. Ndakatangawo kutengesa zvinodhaka. Kurarama munyika ine vanhu vanotambura uye vanofa kwaindiodza mwoyo. Saka zuva nezuva ndaingoraramira mafaro chete.
Muna 1998, ndiine makore 24, ndakasungwa panhandare yendege yeSão Paulo kuBrazil, pandaiedza kupinda nezvinodhaka munyika iyi kunozvitengesa. Ndakatongerwa makore mana mujeri.
KUCHINJWA KWAKAITWA UPENYU HWANGU NEBHAIBHERI:
Muna 2000, Zvapupu zvaJehovha zvakatanga kushanyira jeri randaiva kamwe chete pavhiki. Mumwe wavo ainzi Marines aindiitira mutsa chaizvo. Akaita kuti ndive nechido chokuziva zvakawanda nezveBhaibheri. Ndakabvunza vamwe vasungwa kana vaiziva nezveZvapupu zvaJehovha sezvo ndakanga ndisati ndambonzwa nezvavo. Chakandishamisa ndechokuti vanhu vakawanda vandaibvunza vaitaura zvakaipa nezveZvapupu. Mumwe musungwa akanditi ndipinde dzimwe chechi dzose hadzo asi kwete yeZvapupu zvaJehovha. Zvaakataura zvakaita kuti ndide kutoziva kuti sei vanhu ava vaivengwa zvakadai. Ndakazoona kuti imhaka yokuti chitendero chavo ndechechokwadi. Bhaibheri rinoti munhu wose anoedza kutevera Jesu nomwoyo wose achatambudzwa.—2 Timoti 3:12.
Panguva iyoyo, ndakanzi ndinoshandira kuchivako chevakuru vakuru vejeri. Rimwe zuva ndakawana mamwe mabhokisi aiva nemagazini ekare eNharireyomurindi neMukai! * mune imwe imba yaichengeterwa zvinhu. Ndakaenda nemagazini acho kuchitokisi changu ndikatanga kuaverenga. Pandairamba ndichiaverenga, ndaiita somunhu ari mugwenga rakaoma achangobva kuwana tsime remvura inotonhorera. Sezvandakanga ndisina zvakawanda zvokuita, zuva nezuva ndaidzidza Bhaibheri kwemaawa akawanda.
Mumwe musi ndakashevedzwa kuhofisi yejeri. Ndaitarisira kusunungurwa mujeri, saka ndakakurumidza kuunganidza tunhu twangu, ndichibva ndaoneka vamwe vasungwa ndokumhanyira kuhofisi yacho. Asi pandakasvikako, ndakaudzwa kuti pane imwe mhosva yandaipomerwa, yokuti ndaiva nemapepa okunyepera. Saka ndakatongerwa mamwe makore maviri mujeri.
Pakutanga ndakaora mwoyo zvisingaiti. Asi kwapera mazuva ndakazoona kuti zvine zvazvainge zvakanakira. Kunyange hazvo ndainge ndadzidza zvakawanda muBhaibheri, ndaida kuti kana ndabuda mujeri ndienderere nemararamiro andaimboita ndisati ndasungwa. Saka ndaida nguva yakawanda yokuchinja.
Dzimwe nguva ndaimboona sokuti hazviiti kuti Mwari andione somumwe wevanamati vake. Asi ndaifungisisa ndima dzakaita sa1 VaKorinde 6:9-11. Ndima idzi dzinoratidza kuti vamwe vaKristu vepakutanga vaimbova mbavha, zvidhakwa, uye makororo vasati vava kushumira Jehovha. Asi vakabatsirwa naJehovha vakachinja. Muenzaniso wavo wakandikurudzira chaizvo.
Zvaiva nyore kurega zvimwe zvakaipa zvandaimboita. Somuenzaniso, hazvina kumbondinetsa kurega kushandisa zvinodhaka. Asi chakandinetsa kurega kusvuta fodya. Ndakarwisana nedambudziko iri kwerinopfuura gore, ndikazobudirira. Ndakabatsirwawo nokuongorora kukanganiswa kunoitwa utano nokusvuta fodya. Kunyengetera kuna Jehovha nomwoyo wose ndiko kwakanyanya kundibatsira kurega kusvuta.
“Ndakanga ndawana baba vanopfuura vamwe vose, vaisazombofa vakandisiya!”
Zvandairamba ndichiswedera pedyo naJehovha, zvishoma nezvishoma ndakatanga kukurira mafungiro andaimbova nawo patakatizwa nababa. Mashoko aPisarema 27:10 akandinyaradza chaizvo. Ndima iyoyo inoti: “Kunyange kana baba vangu naamai vangu vaizondisiya, Jehovha aizonditora.” Ndakaona kuti ndakanga ndawana Baba vanopfuura vamwe vose, vaisazombofa vakandisiya! Upenyu hwangu hwakanga hwava nechinangwa. Muna April 2004, kwangopera mwedzi mitanhatu ndabuda mujeri, ndakabhabhatidzwa ndokuva mumwe weZvapupu zvaJehovha.
KUBATSIRWA KWANDAKAITWA:
Ndava munhu anofara. Ndava noutano hwakanaka chaizvo uye pfungwa dzangu dzagadzikana kupfuura pandaiva muduku nokuti handichaiti zvakaipa. Tinowirirana nemurume wangu uye ndava noushamwari hwatsika nditsikewo naBaba vangu vokudenga, Jehovha. Ndakawana vanababa vakawanda, vanaamai, vakoma nehanzvadzi pavanamati vake. (Mako 10:29, 30) Ndinofara kuti vaiva netariro yokuti ndaigona kuchinja, ini wacho ndisati ndatombozviona.
Dzimwe nguva pandinofunga mararamiro andaiita, ndinozvipa mhosva. Asi ndinonyaradzwa nokuziva kuti munyika itsva yaMwari yaanovimbisa, zvinhu zvakaipa “hazvizoyeukwi.” (Isaya 65:17) Iye zvino, zvakaitika kwandiri zvinondibatsira kuti ndinzwirewo tsitsi vanhu vane matambudziko akafanana neandaiva nawo. Saka ipapo ndingati mararamiro andaiita anondibatsira. Somuenzaniso, pandinenge ndiri muushumiri, ndinoona zviri nyore kutaura nevanhu vakapindwa muropa nezvinodhaka, matsotsi, kana kuti zvidhakwa ndisingavasaruri. Sezvo ini ndakakwanisa kuchinja kuti ndifadze Jehovha, ndine chivimbo chokuti munhu wose anogonawo kuchinja.
^ ndima 29 Akabudiswa neZvapupu zvaJehovha.


text:
Nhau 32: Madambudziko 10
Tarira mifananidzo. Mumwe nomumwe unoratidza dambudziko rakaunza Jehovha paEgipita. Munowokutanga ungaona Aroni achirova Rwizi rweNire netsvimbo yake. Paakarova, mvura yomurwizi yakava ropa. Hove dzakafa, rwizi ndokuvamba kunuhwa.
Tevere, Jehovha akabudisa matatya muRwizi rweNire. Aiva pose pose--muhovhoni, midziyo yokubikira, pahuvato hwavanhu--pose pose. Apo matatya akafa vaEgipita vakaaunganidza mumirwi mikuru, nyika ikanuhwa nao.
Ipapo Aroni akarova ivhu netsvimbo yake, huruva ikava umhutu. Ihwo tupukanana tunobhururuka tunoruma. Umhutu hwaiva dambudziko rechitatu panyika yeEgipita.
Mamwe amadambudziko akakuvadza vaEgipita, kwete vaIsraeri. Rechina raiva dambudziko renhunzi huru dzakapinda mumba dzavaEgipita dzose. Dambudziko rechishanu raiva pamhuka. Zhinji dzen’ombe namakwai nembudzi zvavaEgipita zvakafa.
Tevere, Mosesi naAroni vakatora marota ndokuakushira mumhepo. Vakaparira mamota pavanhu nemhuka. Iri raiva dambudziko rechitanhatu.
Pashure pakwo Mosesi akasimudza ruoko rwake kudenga, Jehovha ndokutuma kutinhira nechimvuramabwe. Raiva dutu guru rechimvuramabwe rakaipisisa risina kumbova neEgipita.
Dambudziko rorusere raiva mhashu zhinji. Kwakanga kusina kumbova nemhashu zhinji kwazvo chifocho. Dzakadya chinhu chiri chose chisina kuparadzwa nechimvuramabwe.
Dambudziko repfumbamwe raiva rima. Rima gobvu rakafukidza nyikayo kwamazuva matatu, asi vaIsraeri vaiva nechiedza kwavaigara.
Pakupedzisira, Mwari akaudza vanhu vake kusasa ropa rembudzana kana gwayana pamagwatidziro avo. Ipapo ngirozi yaMwari yakapfuura Egipita. Apo ngirozi yakaona ropa, haina kuuraya aninaani mumbayo. Asi mumba dzose maiva musina ropa pamagwatidziro, ngirozi yaMwari yakauraya matangwe ezvose zviiri munhu nemhuka. Iri raiva dambudziko rechi10.
Pashure peiri dambudziko rokupedzisira, Farao akaudza vaIsraeri kuti vabude. Vanhu vaMwari vose vakagadzirira kuenda, uye usikuhwo vakatanga kubuda kwavo muEgipita.
Eksodho ganhuro 7-12.
Mibvunzo
- Uchishandisa mifananidzo iri kuratidzwa pano, rondedzera matambudziko matatu okutanga ayo Jehovha akaunza paEgipita.
- Musiyano upi waiva pakati pematambudziko matatu okutanga nemamwe matambudziko ose?
- Nderipi raiva dambudziko rechina, rechishanu, uye rechitanhatu?
- Rondedzera dambudziko rechinomwe, rechisere uye rechipfumbamwe.
- Jehovha akaudza vaIsraeri kuti vaitei dambudziko rechigumi risati raitika?
- Nderipi rakanga riri dambudziko rechigumi, uye chii chakazoitika rapfuura?
Mibvunzo yokuwedzera
- Verenga Eksodho 7:19-8:23.
Kunyange zvazvo vaprista veEgipita vaiita zvemashiripiti vakakwanisa kutevedzera matambudziko maviri okutanga aJehovha, chii chavakamanikidzwa kubvuma pashure pedambudziko rechitatu? (Eks. 8:18, 19; Mat. 12:24-28)
Dambudziko rechina rakaratidza sei kukwanisa kwaJehovha kudzivirira vanhu vake, uye kuziva izvi kunoita kuti vanhu vaMwari vanzwe sei sezvavanotarisana no“kutambudzika kukuru” kwakafanotaurwa? (Eks. 8:22, 23; Zvak. 7:13, 14; 2 Mak. 16:9)
- Verenga Eksodho 8:24; 9:3, 6, 10, 11, 14, 16, 23-25; uye 10:13-15, 21-23.
Mapoka api maviri akafumurwa neMatambudziko Gumi uye izvi zvinoita kuti tione sei mapoka maviri iwayo nhasi? (Eks. 8:10, 18, 19; 9:14)
Eksodho 9:16 inotibatsira sei kunzwisisa kuti nei Jehovha akabvumira Satani kuramba aripo kusvika zvino? (VaR. 9:21, 22)
- Verenga Eksodho 12:21-32.
Paseka yakaita kuti vanhu vazhinji vaponeswe sei, uye Paseka yairatidza chii? (Eks. 12:21-23; Joh. 1:29; VaR. 5:18, 19, 21; 1 VaK. 5:7)
Inzwa zvimwe
Mwari Anotuma Mosesi kuIjipiti
Mosesi naAroni vakaratidza ushingi pavakataura naFarao aiva nesimba. Dhaunirodhai nyaya idzi paIndaneti modzikurukura semhuri.


text:
Kubundira
Muchidzidzo fundoyetsimba, kubundira (Condensation) zvinoreva kushanduka kwemupfunga wemvura (water vapour) uchiva madonhwe emvura. Kana takatarisa nhevedzwa yemvura, mwando wemvura unobundira kuita makore kana kuita mhute.
Kujekesa
Zvakakosha kuti tinonesane kuti mwando wemvura unobundirawo zvakare kuita magodo uchidarika danho rokumbova mutuvi; izvi zvinoitika kunyika dzinotonhora panguva imwe chete inoverereka magodo echando kuita mupfunga wemvura - sublimation.
Naizvozvo misandu miviri inoti mutuvi negodo inonzi misandu yakabundira - condensed phases.


text:
Uronzanzanga
Chironzo Chenzanga kana Uronzanzanga mazwi ari kushandiswa pachinyorwa chino kuturikira chinonzi sociology kuEnglish. Uronzanzanga chidzidzo chinobata zvinosanganisira: mugariro wenzanga; kuvamba kunoita nzanga; kukura kwadzo; kurongeka kwadzo uye masangano ari madziri. Chidzidzo ichi chinoshandisa nzira dzakatsaukana dzekuwana umbowo nenzira dzekuwongorora kuti pabatanidzwe denhe reruzivo pamusoro pezvinhu zvinoti: kugadzikika kwenzanga; kusagadzikika kwenzanga uye shanduko dzinoitika munzanga. Ana Chironzanzanga vazhinji vanoita tsvakurudzo dzinokwanisa kushandiswa kuumba mirawu nerugurupiro munzanga. Vamwewo ndivo vanonangana nekunatsurudza kunzwisisa dzidziso dziri pamusoro petsandura dzenzanga. Madingindira anocherechedzwa anosanganisira nhau dzinobata vanzanga nokudyidzana kwavo uye nhau huru dzinobata madandira enzanga nemapazi adzo.
Kupiwa kweZita[chinja | edit source]
Shoko rokuti chironzo (law) rinoreva mutemo. Shoko rokuti kuronza (to say, to tell, explain) rinoreva kuudza, kutaura kana kutsanangura. Saka tikati ronzanzanga zvinoreva kuti chidzidzo ichi chakaita somutemo unotaura, unotiudza uye unotsanangura pamusoro hunhu nemagariro emunzanga. Shoko chairo richapfumbira harisati ranatsa kubuda pachena, parizvino Shoko rokuti Uronzanzanga rinodudzira zvimwechete nokuti duranzanga.
Shoko rokuti kudura (to reveal, to mention, to interpret) rinoreva, kutaura kana kutsanangura kunoburitsa pachena zvakavandika kana zviri kurehwa - pano takanangana nekunobuditsa pachena zvose zvinozivikanwa maererano nemusoro wenyaya iri mudariro. Apa ndipo pabva chivakamberi chokuti dura-. Chivakamberi ichi chiri kushandiswa kuturikira chivakashure cheEnglish chinoti -logy chinoreva a speaking, discourse, treatise, doctrine, theory, science".


text:
Chiedza
Chiedza (light in English) zvinoreva masaisai anobvisa rima panzvimbo anova ndiwo tinogamuchira mumaziso edu patinoti tiri kuona. Chiedza chingabva kuzuva kana umwe mwenje wakaita sekenduru, moto nerambhi. If you know anyone called Chiedza, you very are blessed. Cherish her because they work hard for you.
Zhenje (grass torch) kureva chiswa chiri kushandiswa semwenje.
Kurerutsa Mutauro[chinja | edit source]
- Rujeko (light, dawn).
- Ruvheneko (light).
- Kuvheneka (to give light).
- Mwenje (lamp).
- Kuhwitudza kana kuringirira (reflect) zvinotaura chiitiko chokuti chiedza chikawira pachiro chinovaima, chinotumuka kubva pachiro ichi. Sokuti kana munhu akamira pamberi pechiringiro anoona uso hwake pachiringiro nokuti chiedza chabva pauso hwake chinoti kana chawira pachiringiro chinodzoka kwaari.
- Kungarikira (Translucent; allows light to shine through without detailed images) kureva chinhu chinotendera chiedza kudarika asi chizingawonekere zvakajeka.
Rujekese (to make things clear, enlightenment) apa kutaura kuisa nhau pachena kana kuunza kunzwisisa, kana nguva yokunge vanhu vajekerwa nezvinhu.
Tungidza mwenje tione kwatinoenda.
Mamwe Mazwi[chinja | edit source]
- Hwitu (ideophone of flashing).
- Kuhwituka (flash).
- Kuhwitudza (1. Cause to flash, 2. Reflect light).


text:
Chirikadzi yeZarefati Yakapiwa Mubayiro Nokuti Yaiva Nokutenda
IMWE chirikadzi inotambura inombundira mwanakomana wayo zai regondo. Inofunga kuti iri kurota. Munguva pfupi yapfuura, yange yakagumbatira mwanakomana wayo anga afa. Iye zvino mukadzi wacho haasi kubatika nemufaro paanotarisa mwanakomana wake amutswa uyo ari kunyemwerera. Muenzi wake anoti “Ona, mwanakomana wako mupenyu.”
Kumutswa ikoko kunoshamisa kwakaitika makore anenge 3 000 akapfuura. Unogona kuverenga nezvenyaya iyi muna 1 Madzimambo chitsauko 17. Muenzi wacho muprofita waMwari anonzi Eriya. Asi amai vemwanakomana ndiani? Ndeimwe chirikadzi isingataurwi nezita inogara mutaundi reZarefati. Kumutswa kwakaitwa mwanakomana waamai ava ndechimwe chezviitiko zvakanyatsosimbisa kutenda kwavo. Sezvatinokurukura nezvechirikadzi iyi, tichawana zvidzidzo zvinokosha.
ERIYA ANOONA CHIRIKADZI INE KUTENDA
Jehovha ainge ataura kuti mvura yaizotora nguva yakareba isina kunaya muumambo hwaAhabhi, mambo akaipa waIsraeri. Eriya paakataura nezvekusanaya kwemvura, Mwari akaita kuti avande Ahabhi uye akaita chishamiso chokuti makunguo amuunzire chingwa nenyama. Jehovha akabva audza Eriya kuti: “Simuka, enda kuZarefati, reSidhoni, ugare ikoko. Tarira! Ndicharayira mumwe mukadzi ari ikoko, chirikadzi, kuti akupe zvokudya.”—1 Madz. 17:1-9.
Eriya paakasvika kuZarefati, akaona imwe chirikadzi yaiva murombo ichitsvaga huni. Kuti ingadaro iri iyo yaizopa muprofita uyu zvokudya here? Yaizozviita sei iyo iri murombo? Pasinei nokunetseka kungave kwaiita Eriya, akatanga kukurukura nechirikadzi yacho. Akati, “Ndapota, ndiunzirewo mvura shomanana mumudziyo kuti ndinwe.” Payaienda kunomutorera mvura, Eriya akabva awedzera kuti: “Ndapota, ndiunzirewo chimedu chechingwa.” (1 Madz. 17: 10, 11) Kupa muenzi uyu mvura kwaiva nyore, asi kuzomupa chingwa kwainge kwakaoma.
Chirikadzi yacho yakati: “NaJehovha Mwari wenyu mupenyu, handina keke reraundi, asi tsama yefurawa iri muchirongo chikuru nemafuta mashomanana ari muchirongo chiduku; uye tarirai ndiri kuunganidza huni shomanana, uye ndichaenda ndozvigadzirira ini nomwanakomana wangu chimwe chinhu, todya, tofa.” (1 Madz. 17:12) Kukurukurirana kwakaita Eriya nechirikadzi iyi kunotidzidzisei?
Chirikadzi iyi yakaziva kuti Eriya aiva muIsraeri aitya Mwari. Izvi zvinoratidzwa nemashoko ayo okuti “naJehovha Mwari wenyu mupenyu.” Zvinoita sokuti kunyange zvazvo yaiti zivei nezvaMwari wevaIsraeri, yakanga isingamuzivi zvokutozosvika pakumuti “Mwari wangu.” Yaigara mutaundi reZarefati, raiva muSidhoni kana kuti raiva pasi peSidhoni iyo yaiva muFenikiya. MuZarefati munofanira kunge maigara vanamati vaBhaari. Asi Jehovha ane chimwe chinhu chakanaka chaakaona pachirikadzi iyi.
Kunyange zvazvo chirikadzi yeZarefati yaigara nevanhu vainamata zvidhori, yakaratidza kuti yaiva nokutenda. Jehovha akatuma Eriya kuchirikadzi iyi kuti aibatsire uye kuti iye azvidzivirirewo. Izvi zvinogona kutipa chidzidzo chinokosha.
Havasi vose vaigara muZarefati umo mainamatwa Bhaari vainge vakanyanya kuipa. Kutumwa kwakaitwa Eriya kuchirikadzi iyi kunoratidza kuti Jehovha anofunga nezvevanhu vane mwoyo yakanaka vasati vava kumushumira. Zvechokwadi “murudzi rwose munhu anomutya [Mwari] uye anoita zvakarurama anogamuchirwa naye.”—Mab. 10:35.
Mundima yenyu mune vanhu vakawanda sei vakaita sechirikadzi yeZarefati? Kunyange zvazvo vangave vachigara nevanhu vari muchitendero chenhema, vangada kunzwa mashoko akanaka. Vangava nezvishoma zvavanoziva nezvaJehovha kana kuti vangasatombomuziva saka vanotoda kubatsirwa kuti vagamuchire kunamata kwakachena. Uri kutsvaka uye uri kubatsira vanhu vakadaro here?
“IMBOTANGA WANDIGADZIRIRA KEKE DUKU RERAUNDI”
Chimbonyatsofungisisa zvakakumbirwa chirikadzi naEriya. Mukadzi uyu akanga achangobva kuudza Eriya kuti iye nemwanakomana wake vaizozvigadzirira zvokudya zvokupedzisira vodya vofa. Asi Eriya akati chii? “Usatya. Enda uite sezvawataura. Imbotanga wandigadzirira keke duku reraundi nezviripo, uuye naro kwandiri, wozozvigadzirira iwe nomwanakomana wako chimwe chinhu. Nokuti zvanzi naJehovha Mwari waIsraeri, ‘Furawa iri muchirongo chikuru haizoperi, uye mafuta ari muchirongo chiduku haazoperi kusvikira pazuva richanayiswa mvura zhinji panyika naJehovha.’”—1 Madz. 17:11-14.
Vamwe vangadaro vakati, ‘Hazviiti kuti tipe munhu zvokudya zvedu zvokupedzisira.’ Asi izvozvo handizvo zvakataurwa nechirikadzi. Kunyange zvazvo yaiziva zvishoma nezvaJehovha, yakaratidza kutenda ikaita zvayakakumbirwa naEriya. Chokwadi uyu waiva mukana wokuti chirikadzi yacho iratidze kutenda uye yakaita chisarudzo chakanaka!
Mwari haana kusiya chirikadzi iyoyo yaitambura. Sezvakanga zvavimbiswa naEriya, Jehovha akawedzera zvokudya zvayo zvikararamisa Eriya, chirikadzi yacho nemwanakomana wayo kusvikira mvura yanaya. Chokwadi, “furawa yaiva muchirongo chikuru haina kupera, nemafuta aiva muchirongo chiduku haana kupera, sezvakanga zvataurwa naJehovha achishandisa Eriya.” (1 Madz. 17:16; 18:1) Kudai chirikadzi iyoyo isina kuita zvayakakumbirwa naEriya, keke duku reraundi rayakagadzira netufurawa twayo netumafuta ringadai rakava zvokudya zvayo zvokupedzisira. Asi yakaratidza kutenda ikavimba naJehovha ikatanga yapa Eriya zvokudya.
Tinowana chidzidzo chokuti Mwari anokomborera vaya vanotenda maari. Paunosangana nemuedzo ungangokanganisa kuperera kwako kuna Mwari uye woratidza kutenda, Jehovha achakubatsira. Achakupa zvaunoda pakurarama, achakudzivirira uye acharatidza kuti iShamwari yako uye izvi zvichakubatsira kuti ukunde muedzo wacho.—Eks. 3:13-15.
Muna 1898, Zion’s Watch Tower yakataura kuti nyaya yechirikadzi iyi inotipa chidzidzo ichi: “Kana mukadzi wacho aizoratidza kutenda oita zvaakaudzwa, Tenzi aizomubatsira achishandisa Muprofita; asi kudai asina kuratidza kutenda, zvimwe paizotsvakwa imwewo chirikadzi. Ndozvazvakaitawo nesu, murwendo rwedu rwoupenyu tinosvika pokuti Tenzi anotiedza kuti aone kuti kutenda kwedu kwakadii. Kana tikaratidza kutenda tichakomborerwa; asi tikasadaro, hatikomborerwi.”
Kana tikasangana nemiedzo, tinofanira kutsvaka kutungamirirwa naMwari tichishandisa Magwaro uye mabhuku edu anotaura nezveBhaibheri. Zvadaro tinofanira kuita zvinodiwa naJehovha pasinei nokuti tingaomerwa sei nokuzviita. Chokwadi tichakomborerwa kana tikaita zvinotaurwa nechirevo ichi chouchenjeri: “Vimba naJehovha nomwoyo wako wose, urege kuvimba nokunzwisisa kwako. Funga nezvake munzira dzako dzose, uye iye acharuramisa makwara ako.”—Zvir. 3:5, 6.
‘MAKAUYA KUTI MUURAYE MWANAKOMANA WANGU HERE?’
Chirikadzi iyi yakanga yava kuzosangana nemumwe muedzo zvakare. Bhaibheri rinoti: “Pashure pezvinhu izvi mwanakomana womukadzi wacho, tenzikadzi weimba yacho, akarwara, kurwara kwake kukanyanya kwazvo zvokuti akaguma kufema.” Vachitsvaka kuti nei vakanga vawirwa nedambudziko iri, amai vomwana uyu vakati kuna Eriya: “Ndinei nemi, haiwa imi munhu waMwari wechokwadi? Makauya kwandiri kuti kukanganisa kwangu kuyeukwe uye kuti muuraye mwanakomana wangu.” (1 Madz. 17:17, 18) Mashoko iwayo okurwadziwa anoratidzei?
Kuti chirikadzi yacho yainetseka here nechivi chayainge yakaita? Kuti ingava yakafunga kuti kufa kwemwanakomana wayo kwaiva kurangwa naMwari uye kuti Eriya akanga atumwa naMwari kuti azomuuraya here? Bhaibheri harina zvarinotaura, asi chatinoziva ndechokuti chirikadzi yacho haina kupomera Mwari kuti anoita zvakaipa.
Eriya anofanira kunge akanetseka chaizvo nokufa kwemwanakomana wechirikadzi uye zvayakataura zvokuti kufa kwemwanakomana wayo kwakakonzerwa nomuprofita uyu. Eriya akatora mutumbi wacho akaenda nawo kuimba yepamusoro, akashevedzera achiti: “Haiwa Jehovha Mwari wangu, mungaunzawo chinhu chinokuvadza pachirikadzi yandiri kugara nayo ndiri mutorwa nokuuraya mwanakomana wayo here?” Eriya akanetseka kuti zita raMwari raizozvidzwa kana aizorega mukadzi uyu aiva nemutsa uye aigamuchira vaeni zvakanaka achiramba achitambura. Saka akateterera achiti: “Haiwa Jehovha Mwari wangu, ndapota, dzosai mweya womwana uyu maari.”—1 Madz. 17:20, 21.
“ONA, MWANAKOMANA WAKO MUPENYU”
Jehovha akanga akateerera. Chirikadzi iyi yakanga yapa zvokudya muprofita waJehovha uye yakanga yaratidza kutenda. Zvinoita sokuti Mwari akabvumira kuti urwere hwomwanakomana uyu humuuraye achiziva kuti aizomumutsa uye kumutswa kwake ndiko kwokutanga kwakanyorwa muMagwaro uye kwaizoita kuti zvizvarwa zvaizotevera zvive netariro. Jehovha akamutsa mwana uyu Eriya paakateterera kwaari. Funga kuti chirikadzi yacho yakafara sei Eriya paakati: “Ona, mwanakomana wako mupenyu”! Chirikadzi yacho yakabva yaudza Eriya kuti: “Chokwadi, zvino ndava kuziva kuti muri munhu waMwari uye kuti shoko raJehovha riri mumuromo menyu nderechokwadi.”—1 Madz. 17:22-24.
Nyaya yechirikadzi iyi ndipo painoperera. Zvisinei, kutaura zvakanaka kwakaita Jesu nezvechirikadzi iyi kunoratidza kuti inenge yakazova mushumiri akatendeka waJehovha kwoupenyu hwose. (Ruka 4:25, 26) Nyaya yechirikadzi iyi inotidzidzisa kuti Mwari anokomborera vaya vanoitira zvakanaka vashumiri vake. (Mat. 25:34-40) Inoratidza kuti Mwari anotarisira vashumiri vake vakatendeka kunyange pavanenge vari mumamiriro ezvinhu akaoma. (Mat. 6:25-34) Nyaya iyi inopawo uchapupu hwokuti Jehovha anoda uye anokwanisa kumutsa vakafa. (Mab. 24:15) Chokwadi tine zvikonzero zvakazonaka zvokuti tiyeuke chirikadzi yeZarefati.


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
5 “‘Zvino kana mweya+ ukatadza pakuti munhu wacho akanzwa kutuka+ kwakaitwa pachena, ari chapupu kana kuti iye akazviona kana kuti akazviziva, kana akasazvitaura,+ anofanira kuzvidavirira kukanganisa kwake.
2 “‘Kana kuti kana mweya ukabata chinhu chisina kuchena, chingava chitunha chemhuka yomusango isina kuchena kana kuti chitunha chechipfuwo chisina kuchena kana kuti chimwe chitunha chezvisikwa zvinofamba zvakawanda,+ kunyange munhu wacho anga asingazvizivi,+ iye achiri asina kuchena uye ane mhosva.+
3 Kana kuti kana akagunzva zvinhu zvisina kuchena zvomunhu pazvinhu zvake zvisina kuchena chero zvipi zvazvo+ zvaangasvibiswa nazvo, kunyange anga asingazvizivi, asi iye ava kuzviziva, ane mhosva.
4 “‘Zvino kana mweya ukapika zvokuti munhu wacho anotaura nemiromo yake asingafungi+ kuti aite zvakaipa+ kana kuti aite zvakanaka zvine chokuita nechinhu chero chipi zvacho chingataurwa nomunhu asingambofungi nemashoko okupika,+ kunyange anga asingazvizivi, asi iye ava kuzviziva, ane mhosva yechimwe chezvinhu izvi.
5 “‘Zvino kana akava nemhosva yechimwe chezvinhu izvi, anofanira kureurura+ kuti akatadza sei.
6 Anofanira kuuya nechinopiwa chake chemhosva+ kuna Jehovha nokuda kwechivi chake chaakaita, zvinoti, mhuka hadzi inobva paboka rezvipfuwo, gwayana gadzi kana kuti mbudzana hadzi,+ kuti ive chinopiwa chechivi; uye mupristi anofanira kumuyananisira chivi chake.+
7 “‘Kana asingagoni kuwana gwai,+ anofanira kuuya nemagukutiwa+ maviri kana kuti hangaiwa duku mbiri kuna Jehovha kuti chive chinopiwa chake chemhosva nokuda kwechivi chaakaita, imwe nokuda kwechinopiwa chechivi+ uye imwe yacho nokuda kwechinopiwa chinopiswa.
8 Anofanira kuuya nazvo kumupristi, uyo anofanira kutanga kupa iya yechinopiwa chechivi, ogura+ musoro wayo nechepamberi pomutsipa wayo, asi ngaarege kuudambura.
9 Iye anofanira kusasa rimwe ropa rechinopiwa chechivi kurutivi rweatari, asi ropa rinosara ngaridururirwe muzasi meatari.+ Icho chinhu chinopiwa chechivi.
10 Ngaape imwe yacho kuti ive chinopiwa chinopiswa maererano nezvinogara zvichiitwa;+ uye mupristi anofanira kumuyananisira+ chivi chake chaakaita, akanganwirwe.+
11 “‘Zvino kana asingagoni kuwana+ magukutiwa maviri kana kuti hangaiwa duku mbiri, anofanira kuuya nechegumi cheefa+ yefurawa yakatsetseka sechinopiwa chake nokuda kwechivi chaakaita kuti chive chinopiwa chechivi. Haafaniri kuisa mafuta+ pamusoro pacho uye haafaniri kuisa zvinonhuhwirira zvichena pamusoro pacho, nokuti icho chinhu chinopiwa chechivi.+
12 Anofanira kuuya nayo kumupristi, uye mupristi anofanira kunokora tsama yake kuti ive chiyeuchidzo+ chacho uye anofanira kuita kuti ipfungaire paatari yezvinopiwa zvinopisirwa Jehovha nomoto.+ Icho chinhu chinopiwa chechivi.+
13 Mupristi anofanira kumuyananisira+ chivi chake chero chipi zvacho chaakaita, pazvivi izvi, akanganwirwe; uye zvasara ngazvive zvomupristi+ sezvinoitwa chinopiwa chezviyo.’”
14 Zvino Jehovha akaramba achitaura naMosesi, achiti:
15 “Kana mweya ukava usina kutendeka pakuti munhu wacho anotadzira zvinhu zvitsvene zvaJehovha nokusaziva,+ anofanira kuuya negondohwe rakanaka rinobva pamakwai kuti rive chinopiwa chake chemhosva+ kuna Jehovha, zvinoenderana nokukosha kwakatarwa kwemashekeri esirivha,+ kana tichienzanisa neshekeri renzvimbo tsvene, kuti rive chinopiwa chemhosva.
16 Ngaaripe nokuda kwechivi chaakaitira nzvimbo tsvene uye ngaawedzere kwachiri chikamu chacho chimwe chete pazvikamu zvishanu,+ uye anofanira kuchipa mupristi, kuti mupristi wacho amuyananisire+ negondohwe rechinopiwa chemhosva, akanganwirwe.+
17 “Kana mweya ukatadza pakuti munhu wacho anoita chimwe chezvinhu zvose zvinorayirwa naJehovha kuti hazvifaniri kuitwa, kunyange asina kuzviziva,+ asi ava nemhosva uye achazvidavirira kukanganisa kwake.+
18 Anofanira kuuya kumupristi negondohwe rakanaka rinobva pamakwai zvinoenderana nokukosha kwakatarwa, kuti chive chinopiwa chemhosva;+ uye mupristi anofanira kumuyananisira+ kukanganisa kwake kwaakaita nokusaziva, kunyange iye asina kuzviziva, akanganwirwe.+
19 Icho chinhu chinopiwa chemhosva. Chokwadi iye ava nemhosva+ pamberi paJehovha.”
Tumirawo vamwe
Tumirawo vamwe
Revhitiko 5
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=3&Chapter=5&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D5%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kushanda neZvapupu zvaJehovha kuWarwick
Vanhu vakawanda vaishamiswa chaizvo pavaicherechedza kuzvipira kwaiitwa nevashandi pabasa rekuvaka riri kuitwa kuWarwick. Mukuru mukuru weimwe kambani yakaisa maelevator akaudza mumwe wevashandi vacho kuti: “Vanhu venyu vari kuita zvinogara zvakadaro. Vanhu vakawanda mazuva ano havawanzozvipira kushanda vasingabhadharwi.”
Mukuru mukuru uyu nevamwewo pavakanzwa kuti, vakawanda vevanhu vaiita basa rekuvaka pamahofisi makuru eZvapupu zvaJehovha kuWarwick, New York, vaiva vashandi vanozvipira, vasingatarisiri kubhadharwa, pakutanga vakafunga kuti vashandi ivavo vaingovawo Zvapupu zvaigara pedyo pedyo zvaiuya kuzoshanda pakupera kwevhiki chete. Vakashamiswa pavakaonana nevanhu vakanga vatoita zvekusiya mabasa avo uye vakanga vabva kumativi mana munyika yacho kuti vauye kuzoita basa iri kwemwedzi yakawanda, vamwe kwemakore chaiwo.
Pakazopera gore ra2015, Zvapupu zvinenge 23 000 zvakanga zvatombozvipira kushanda paWarwick pamwe chete nemhuri yeBheteri yekuUnited States. Vamwewo vashandi vanosvika 750 vasiri Zvapupu zvaJehovha, avo vanoita basa rekuvaka, vakabatsira pakuita kuti basa iri ripere nenguva. Kuswera vachishanda neZvapupu zvaJehovha kwakaita kuti vawedzere kuvanzwisisa uye kuvafarira chaizvo.
Nzvimbo Inozorodza
Mumwe maneja weimwe kambani inogadzira mahwindo nemafuremu ekuganhura mahofisi akanyora kuti : “Munhu wese wepakambani pedu akashanda pabasa iri akashamiswa zvikuru neunhu hwevanhu vavaishanda navo. Izvi ndizvo zviri kuita kuti vakawanda vedu tide kushanda pano.”
Imwe kambani yakatumira vashandi kuti vabatsire pakuvaka midhuri yedzimba dzekugara. Basa ravo ravaiita parakapera, vashandi vavo vatatu vaitoda kuramba vachishanda paWarwick. Vakabva vasiya basa vakatanga kushandira imwe kambani yakanga ichiri kuita basa kuWarwick.
Unhu hwechiKristu hwairatidzwa neZvapupu hwakabatsira zvikuru vamwe vashandi. Mumwe murume aishandira kambani yaiisa faundesheni yezvivako zvacho. Pashure pekushanda kuWarwick kwemwedzi mishomanana, mudzimai wake akaona musiyano pamafungiro ake uye matauriro ake. Afadzwa nazvo akataura kuti, “Ava kutoita kunge asiri iye!”
“Madzimai eZvapupu Akanga Achitouyawo”
Zvapupu zvakawanda zvaishanda panzvimbo iyi vaiva vakadzi. Vaisangoita mabasa akadai seekudhiraivha mabhazi, kutsvaira mudzimba, uye kushanda mumahofisi, asi vairatidzawo mota kwekuenda, vaifambisawo michina yekucheresa neyekutakurisa zvinhu, vaibatanidzawo tambo dzinonzi fiber-optic, kuputira mapaipi, kuplaster, kuisa pombi dzemvura, uye kudira kongiri. Vaishanda zvekushanda zviya.
Mumwe murume asiri Chapupu uyo aiita basa rekuturika denga akaona kuti varume nemadzimai avo pavaiburuka mumabhazi, vamwe vavo vaifamba vakabatana maoko vachiuya kubasa. Zvakamubata chaizvo. Akacherechedzawo kuti madzimai aishanda nesimba chaizvo pabasa racho. “Uchitanga kuvaona waigona kufunga kuti zvimwe vari kungoperekedza zvavo varume vavo,” akadaro. “Asi kana vava pabasa, vairova basa sebasa! Ndakashanda pamabasa akawanda ekuvaka muno muNew York City, asi handisati ndamboona zvakadai.”
Chando cha2014/2015 chakatonhora zvakanyanya, zvokuti wakanga uri muedzo chaiwo kuti munhu ubve pamba uchienda kubasa kwawaizoswera uchishanda panze uchirohwa nechando. Jeremy, mumwe murume Chapupu aishanda achitungamirira basa rekuvaka anoyeuka kuti: “Mamwe mazuva pakwaitonhoresa, mumwe foromani weimwe kambani yekuvaka aimbobvunza kuti, ‘Madzimai enyu achauya here kubasa mangwana?’
“‘Hongu.’
“‘Kunyange vaya vaya vanenge vakamira panze vachiratidza mota kwekuenda?’
“‘Ehe.’
“Pava paya akataura kuti akaudza varume vaaishanda navo kuti vaifanira kuuya kubasa nekuti madzimai eZvapupu akanga achitouyawo!”
Vatyairi Vemabhazi Vakanakidzwa Chaizvo Nebasa Ravo
Vatyairi vemabhazi vanopfuura 35 vakahayiwa kuti vatakure vanhu vachivaendesa kuWarwick nekuvadzosa kwavaigara.
Mumwe musi bhazi risati rasimuka mumwe mutyairi akasimuka akabva atarisa vanhu vaiva mubhazi. “Ndiri kunakidzwa nekukutakurai,” akadaro. “Ndinokumbirawo kuti mutumire bhosi wangu e-mail muchimuudza kuti munoda kuti ndirambe ndichikutakurai. Ndadzidza zvakawanda nezveBhaibheri kubva kwamuri. Ndisati ndasangana nemi, ndaisatomboziva zita raMwari kana kuti panyika pachava neparadhiso. Handichatyi rufu. Izvi handimbofi ndakazvikanganwa. Muchandiona ndauya kuImba yenyu yeUmambo musi wandinenge ndisiri kuenda kubasa.”
Damiana, mumwe mukadzi Chapupu aishanda kuWarwick, akati: “Pashure pekunge takwira bhazi mumwe musi, mutyairi wedu akati aiva nemashoko aaida kutiudza. Akataura kuti akanga atyaira Zvapupu zvinosvika 4 000 achivaendesa nekuvadzosa kwataivaka kwakasiyana-siyana muNew York. Akati: ‘Munhu wese ane zvimwe zvaanoita zvinotogumburawo vamwe, asi vanhu imimi munotaurirana monzwisisana, moramba muchishanda mose zvakanaka-naka. Izvozvo zvinhu zvakanaka chaizvo.’ Akataurawo kuti aifarira kutaura nesu.
“Apedza kutaura, chimwe Chapupu chaiva mubhazi chakabvunza kuti, ‘Munofarira here kunzwa tichiimba?’
“Akabva aseka zvake akati, ‘Ehe! Ngatitangei nerwiyo nhamba 134.’” *
^ ndima 22 Rwiyo nhamba 134, rwuri mubhuku rinonzi Imbirai Jehovha, rwune musoro unoti, “Ona Uripo Zvose Zvava Zvitsva.” Rwunotsanangura mufaro uchawanikwa nevachapinda munyika itsva yaMwari.
Inzwa zvimwe
Chii Chinonzi Bheteri?
Bheteri inzvimbo yakasiyana nedzimwe ine chinangwa chinokosha zvikuru. Dzidza zvakawanda nezvevaya vanoshanda ipapo.
Zvapupu zvaJehovha Vanhu Verudzii?
Unoziva Zvapupu zvaJehovha zvingani? Chii chaunonyatsoziva nezvedu?


text:
Vakazvipa Nemwoyo Unoda
—kuNorway
MAKORE mashomanana apfuura, Roald nemudzimai wake Elsebeth, vainge vava kusvitsa makore 50, vaiva neupenyu hwakanakanaka vachigara muBergen, guta rechipiri pakukura muNorway. Vaishingaira muungano pamwe chete nemwanasikana wavo Isabel uye mwanakomana wavo Fabian. Roald aiva mukuru uye Elsebeth ari piyona, Isabel naFabian vari vaparidzi vaiita zvakanaka.
Asi muna September 2009, mhuri iyi yakasarudza kuita zvayainge isati yamboita, zvokunoparidza kwevhiki rimwe chete kunzvimbo iri kure. Saka Roald, Elsebeth naFabian aiva nemakore 18 panguva iyoyo, vakaenda kuchitsuwa cheNordkyn chiri kuFinnmark, kumusoro kweArctic Circle. Vari ikoko, mumusha weKjøllefjord, vakaparidza pamwe chete nedzimwe hama nehanzvadzi dzainge dzauyawo ikoko. “Pakatanga vhiki iroro,” anoyeuka kudaro Roald, “ndakanzwa ndichigutsikana kuti ndainge ndaronga zvinhu zvangu kuti ndikwanise kuita basa iri rinokosha kwevhiki rose.” Asi vhiki iroro rati fambei, Roald akatanga kunzwa kusagutsikana. Chii chakaitika?
MUBVUNZO WAVAISATARISIRA
“Tisingambozvifungiri,” anodaro Roald, “Mario, piyona wemuFinnmark akatibvunza kana taida kutamira kuguta rinonzi Lakselv kunobatsira ungano yaiva nevaparidzi 23.” Roald akashaya neremuromo nemubvunzo iwoyo waaisatarisira. Anotsanangura kuti: “Ini naElsebeth tainge tambofunga zvokunoshanda kwaidiwa vaparidzi vakawanda, asi taifunga kuti taizozviita pava paya vana vabva pamba.” Asi kunyange mumazuva mashomanana aaiparidza munzvimbo iyi, Roald ainge aona kuti vanhu vaida kudzidza nezvaJehovha. Vaida kubatsirwa panguva iyoyo, kwete pava paya. Anoyeuka kuti, “Mubvunzo iwoyo wakandinetsa chaizvo zvokuti mazuva akawanda ndaishaya hope.” Mario akabva aenda naRoald nemhuri yake kuLakselv iri kumaodzanyemba kweKjøllefjord nemakiromita anenge 240. Mario aida kuti vazvionere vega ungano duku yaivako.
MuLakselv, Andreas mumwe wevakuru vaviri variko, akavaratidza nzvimbo yacho neImba yoUmambo. Ungano yacho yakavagamuchira neushamwari, ikaudza Roald naElsebeth kuti vaizofara chaizvo kudai mhuri yavo yaizotamira ikoko kuti ivabatsire mubasa roUmambo. Achinyemwerera, Andreas akataura kuti ainge atorongera Roald naFabian kuti vabvunzurudzwe nokuda kwebasa! Vaenzi ava vaizoita sei?
VAIZOSARUDZA CHII?
Pakutanga, Fabian akati: “Handina chido chokutama.” Haana kufarira pfungwa yokusiya shamwari dzake dzepedyo dzaainge akura nadzo muungano yavo kwava kunogara mukaguta kaduku. Uyewo, ainge asati apedza kosi yake yokugadzira magetsi. Zvisinei, Isabel (aiva nemakore 21) paakabvunzwa zvaaifunga nezvekutama, akati: “Ndizvo chaizvo zvandakagara ndichida!” Asi Isabel akazoti: “Pandakafungisisa, ndakanetseka kuti ‘Iyi ipfungwa yakanaka here? Handizosuwi shamwari dzangu here? Ndongoramba ndiri muungano medu mandajaira here?’” Ko Elsebeth aitiwo chii nenyaya yacho? “Ndakafunga kuti ndiJehovha ainge apa mhuri yedu basa iri,” anodaro, “asi ndakafungawo imba yedu yatainge tabva kugadziridza uye zvose zvaivamo zvatainge taunganidza mumakore 25.”
Vhiki racho parakapera, Roald nemhuri yake vakadzokera kuBergen, asi vakaramba vachingofunga hama nehanzvadzi dzavo dzechiKristu dzokuLakselv, iri kure nemakiromita anenge 2 100. “Ndakanyengetera kuna Jehovha kakawanda,” anodaro Elsebeth, “uye ndaigara ndichitaura neshamwari dzatainge tawana nyaya dzezvataisangana nazvo uye taitumirana mapikicha.” Roald anoti: “Ndaida nguva yokunyatsofungisisa nezvokutama. Uye ndaida kutanga ndaona kuti zvainyatsoita here kuti tinogarako. Taizowana sei zvokurarama nazvo? Ndakanyengetera kuna Jehovha kakawanda uye ndaikurukura nemhuri yangu uye nedzimwe hama dzine ruzivo.” Fabian anoyeuka kuti: “Pandairamba ndichifunga nezvazvo, ndipo pandaionawo kuti ndaisava nechikonzero chine musoro chokurega kuenda. Ndakanyengetera kuna Jehovha kakawanda, uye chido chokutama chakawedzera zvishoma nezvishoma.” Zvakadini naIsabel? Kuti agadzirire kutama, akatanga kupayona muguta ravaigara. Akazonzwa kuti ainge agadzirira kutama kwapera mwedzi mitanhatu achipayona, uye achidzidza chaizvo Bhaibheri ari oga.
KUTORA MATANHO OKUZADZISA CHINANGWA CHAVO
Chido chokunoshumira kwaidiwa vaparidzi vakawanda zvachakawedzera, mhuri iyi yakatora matanho okuti izadzise chinangwa chayo. Roald aiva nebasa raiva nemari raaida chaizvo, asi akakumbira kutora rivhi kwegore. Zvisinei, waaishandira akamukumbira kuti apote achiti mavhiki maviri achishanda, uye matanhatu asingashandi. Roald anoti, “Mari yandaitambira yakadzikiswa chaizvo, asi zvakashanda.”
Elsebeth anoti: “Murume wangu akandikumbira kuti nditsvake imba kuLakselv uye munhu aizorenda imba yedu iri kuBergen. Zvakatora nguva yakawanda uye zvaida kushanda nesimba asi takabudirira. Papera kanguva, vana vakawana kwokumboshanda,” anowedzera kudaro, “uye vaitibatsira nemari yezvokudya neyokufambisa.”
Isabel anoti: “Guta ratakatamira zvariri duku, dambudziko rangu guru raiva rokuwana basa kuti ndizviriritire ndichipayona. Dzimwe nguva zvaiita sokuti ndaisazomboriwana.” Isabel aikwanisa kuwana mari yezvaaida nokubvuma chero mabasa aaiwana. Mugore rokutanga, akawana mabasa anokwana mapfumbamwe. Zvakafambawo sei kuna Fabian? “Kuti ndipedzise kudzidzira zvemagetsi, ndaifanira kuwana basa raizondipa unyanzvi hunodiwa. Ndakazviitira kuLakselv. Ndakazopasa bvunzo dzangu ndikawana kwekumboshanda ndichiita zvemagetsi.”
KUWEDZERA KWAKAITA VAMWE USHUMIRI HWAVO
Marelius nemudzimai wake Kesia, vaidawo kunoshumira kwaidiwa vaparidzi vakawanda. Marelius ava nemakore 29 anoti: “Hurukuro dzepagungano uye kubvunzurudzwa nezvokupayona zvakaita kuti ndifunge zvokuwedzera ushumiri hwangu.” Asi kana ari Kesia, ava nemakore 26, kutama achisiya vemhuri kwaiva chipingamupinyi. Anoti, “Kufunga nezvokugara kure nevanhu vandaida kwaindityisa.” Uyewo Marelius aishanda svondo rose kuti abhadhare chikwereti cheimba yavo. Anoti: “Takakwanisa kutama, nokuti Jehovha akatibatsira uye takanyengetera kakawanda tichimukumbira kuti atibatsire kuchinja zvinhu.” Vakatanga nokuwedzera nguva yavaidzidza Bhaibheri. Vakabva vatengesa imba yavo, vakarega basa uye muna August 2011, vakatamira kuguta reAlta riri kuchamhembe muNorway. Marelius anoita zveakaunzi uye Kesia anoshanda muchitoro kuti vawane mari yokushandisa vachipayona.
Knut nemudzimai wake Lisbeth, vane makore ari kuma35, vakakurudzirwa nenyaya dzomuBhuku Regore dzevaya vanoshumira kunodiwa vaparidzi voUmambo vakawanda. “Zvavakasangana nazvo zvakaita kuti tifunge nezvekunoshumira kune imwe nyika,” anodaro Lisbeth, “asi ndainge ndisina chokwadi chokuti munhu akaita seni aizozvikwanisa.” Kunyange zvakadaro, vakatora matanho okuti vazadzise chinangwa chavo. Knut anoti: “Takatengesa furati redu uye kuti tichengetedze mari, takanogara naamai vangu. Kuti tiravidze kuti kushumira kune imwe nyika kunoita sei, takatanga kupinda neungano yemutauro weChirungu muBergen kwegore, kwataigara naamai vaLisbeth.” Pasina nguva, Knut naLisbeth vakaona kuti vainge vagadzirira kutama vachienda kure, kuUganda. Vanopota vachidzokera kuNorway kwemwedzi miviri pagore kunoshanda. Zvinoita kuti vawane mari yokushandisa vachiparidza nguva yakazara muUganda kwegore rose.
“RAVIRAI HENYU MUONE KUTI JEHOVHA AKANAKA”
Zvinhu zvakazofamba sei kuvashandi ava vakazvipira? Roald anoti: “Kuno, tinopedza nguva yakawanda tiri pamwe chete semhuri kupfuura zvataiita tiri kuBergen. Mhuri yedu yabatana chaizvo. Chave chiri chikomborero kuona vana vedu vachikura pakunamata.” Anowedzera kuti: “Uyewo hatichanyanyi kufunga nezvepfuma. Hatichaioni seinonyanya kukosha.”
Elsebeth akaona kuti aifanira kudzidza mumwe mutauro. Nei? Nokuti ndima yeUngano yeLakselv inosanganisira musha weKarasjok, mune ruzhinji rwevanhu vechiSami, vanhu vokutanga kugara nechokuchamhembe muNorway, Sweden, Finland, uye Russia. Saka kuti zviite nyore kutaura nevanhu ava, Elsebeth akadzidzira mutauro wechiSami. Iye zvino ava kukwanisa kutaura mutauro iwoyo zvishoma. Ari kunakidzwa here nendima yake itsva? Achinyemwerera, anoti: “Ndiri kuitisa zvidzidzo zveBhaibheri zvitanhatu. Pane kumwe kwandinganakidzwa here kupfuura kuno!”
Fabian uyo ava piyona uye mushumiri anoshumira anotaura kuti iye naIsabel vakabatsira vechiduku vatatu vomuungano yavo itsva vaida kukurudzirwa kuti vawedzere kushingaira muungano. Iye zvino vechiduku vacho vatatu vava kushingaira muushumiri. Vaviri vacho vakatobhabhatidzwa uye vakatora upiyona hwebetsero muna March 2012. Mumwe wacho ainge ava kusiya chokwadi akaonga Fabian naIsabel nokumubatsira kwavakaita kuti “asimbezve pakunamata.” Fabian anoti: “Ndakabayiwa mwoyo paakataura kudaro. Zvinofadza chaizvo kubatsira mumwe munhu!” Isabel anoti: “Kuno, ‘ndanyatsoravira ndikaona kuti Jehovha akanaka.’” (Pis. 34:8) Anowedzera kuti: “Uyezve kushumira kuno kunozonakidza!”
Marelius naKesia vava noupenyu husina twakawanda-wanda asi hunogutsa. Iye zvino ungano yokuAlta kwavakatamira yava nevaparidzi 41. Marelius anoti: “Ndichitarira shure, zvinokurudzira chaizvo kuona kuchinja kwaita upenyu hwedu. Tinoonga Jehovha nokuti tinogona kumushumira tiri mapiyona kuno. Hapana chimwe chinogutsa kupfuura izvi.” Kesia anowedzera kuti: “Ndakadzidza kunyatsovimba naJehovha, uye ave achititarisira zvakanaka. Ndakaonawo kuti kugara kure nehama dzangu kunondibatsira kuti ndinyanye kukoshesa nguva dzatinova pamwe chete. Handina kumbobvira ndademba zvatakasarudza.”
Knut naLisbeth vari kuitawo sei kuUganda? Knut anoti: “Zvakatora nguva kuti tijaire nzvimbo itsva uye tsika. Mvura, magetsi uye kurwara mudumbu zvinouya zvichienda, asi vanhu vokudzidzisa Bhaibheri isaruraude!” Lisbeth anoti: “Kubva kwatinogara, zvinongoda hafu yeawa kuti tisvike kundima dzisati dzamboparidzirwa mashoko akanaka. Asi patinoendako, tinoona vanhu vachiverenga Bhaibheri, vachikumbira kuti tidzidze navo. Kudzidzisa vanhu vanozvininipisa vakadaro mashoko ari muBhaibheri kunofadza zvisingatauriki!”
Mutungamiriri wedu Kristu Jesu anofanira kunge achifara chaizvo paanoona ari kudenga basa rokuparidza raakatanga richiitwa munzvimbo dzakawanda dziri panyika! Chokwadi, vanhu vaMwari vose vanofara chaizvo kuzvipa nemwoyo wose kuita zvakarayirwa naJesu zvokuti vaite “kuti vanhu vemarudzi ose vave vadzidzi.”—Mat. 28:19, 20.
Inzwa zvimwe
Zvikoro Zvipi Zvakaitirwa Mapiyona?
Idzidzo ipi inokosha inowaniswa vaya vanozvipira kupa nguva yavo yakazara kubasa rokuparidza Umambo?


text:
CHIKAPA – Chikapa it’s a technique inoitwa nemukadzi pakusvirana kuedza kufadza baba and zvakawanda zvinogona kuitwa asi ndichangoti de zvimwe zvacho-
- timboti wakarara negotsi, wakavhura makumbo iyo mboro yababa yakapinda mapindiro ekwamai pindai, dzora makumbo kudai womonera chiuno chababa apa makumbo ako ari nechemuzasi memagaro avo, ita seizvi, kana baba vakoira zviya, ita sekuti urikudzoserawo kukoira kuya uchiti vakakoira mberi, unokoirawo uchivadzosera back, ita izvi slowly coz nhengo yababa haifanirwi kubuda, chiti irimo kudaro kana maneta nezvandataura izvi,
- chikoira slowly uchitenderedza chiuno iyo irimo apa maoko ako achipuruzira zasi kwemagaro ababa, iti ukambotenderedza side iri wochinja woita rimwe side and nekunakirwa kwenyu you can increase the pace,
- rara neside rako babawo vorara neside kumashure kwako so that mboro yavo inopinda nekumashure asi makarara nedivi and iwe iva wakadhonza makumbo ako kuita sekuti mathighs achagumha chest yako, kana baba vakati one koyi, iwe wotiwo one koyi uchidzosera kumashure muchidaro,
- kanamuri pamubhedha, kotama so that chest yako nemaoko zvinoita rest on the bed or kupfugama kana musina mubhedha, baba ngavaise mboro yavo then chiti vakakoira foward panopera kachikoyi kacho iwe wokoirawo back muchidaro, yu can change wotanga kukoira uchiita tumacircles zvekuti magaro ako anoita seari kugadzira letter O, chokwadi uchaona kuti baba havatauri havo asi kana vabatwa nehope uvatarise kumeso, uchaona kasmile kekuguta bonde.
Ndongonamata kuti zvandiri kutaura izvi hazvirambisi madzimai coz vamwe varume vanedambudziko rekuti ukagona bonde, wave kunzi uri kuita zveupfambi coz vanongofunga kuti mai vemumba ndevekungovhura makumbo avo votarisa mudenga vosvirwa, whereas mukatarisa zvinonzi kuita sehure kwacho, ndizvo zvatinenge tichitsvaga ikoko.
Ndirikuti madzimai, mumba umu edzaiwo kuva innovative nekuroverawo baba mazi surprise pabonde, vamwe varume havazotauri havo kuti maita basa but basa munenge mashanda and zvinobatsirawo kuita kuti arambe arimumba, asikana musatomboita relax mumba umu, coz kamhuka kanonzi small house zvebonde izvo ndozvakanotoita campaign nazvo coz kanoziva kuti bonde rinopedza zvose whilst imi mumba muchiti kuna baba hee, ndakaneta, hee ndakura, hee kwanai handidi zvekurohwa nekumashure sehure. Chiitai chihure chacho nemurume wenyu muri two.


text:
NYAYA IRI PAKAVHA | UNGADA HERE KUDZIDZA BHAIBHERI?
Nei Uchifanira Kudzidza Bhaibheri?
Chinangwa choupenyu chii?
Nei vanhu vachitambura uye vachifa?
Chii chichaitika mune ramangwana?
Mwari anondida here?
Wakambozvibvunza mibvunzo yakaita seiyi here? Kana wakadaro, hausi wega. Vanhu vakawanda pasi rose vari kunyatsotsvaka mhinduro dzemibvunzo inokosha muupenyu. Unogona kudziwana here?
Vakawanda vangati, “Dzinowanika!” Sei vachidaro? Nokuti vakawana mhinduro dzinogutsa dzemibvunzo yavo kubva muBhaibheri. Ungada kuziva zvinodzidziswa neBhaibheri here? Kana uchida, unogona kubatsirwa nepurogiramu yekudzidza Bhaibheri usingabhadhari inoitiswa neZvapupu zvaJehovha. *
Panyaya yekudzidza Bhaibheri vamwe vanoti: “Handina nguva yacho.” “Rakaoma kunzwisisa.” “Ndinotya kuzokunyeperai.” Asi vamwe havadaro. Vanobvuma kudzidza zviri muBhaibheri. Ona zvakataurwa nevamwe vacho:
“Ndakapinda chechi yeRoma nedzimwe dzakabuda muRoma, uyewo yechiSikh neyechiBuddha, ndikazodzidza zvechitendero kuyunivhesiti. Asi mibvunzo yangu yakawanda pamusoro paMwari haina kupindurwa. Ndakazoshanyirwa nemumwe weZvapupu zvaJehovha. Ndakafarira kuti mhinduro dzacho dzaibva muBhaibheri, saka ndakabvuma kudzidza Bhaibheri naye.”—Gill, England.
“Ndaiva nemibvunzo yakawanda asi mufundisi wekuchechi kwedu haana kuipindura zvinondigutsa. Asi mumwe weZvapupu zvaJehovha akandipindura achishandisa Bhaibheri chete. Paakandibvunza kuti ndaida kudzidza zvakawanda here, ndakabva ndangobvuma ndichifara.”—Koffi, Benin.
“Ndaida kuziva zvinoitika kana munhu afa. Ndaitenda kuti vakafa vanogona kukuvadza vapenyu, asi ndaidawo kuziva kuti Bhaibheri rinotii. Saka ndakatanga kudzidza Bhaibheri neshamwari yangu yaiva Chapupu.”—José, Brazil.
“Ndaiedza kuverenga Bhaibheri asi ndaisarinzwisisa. Zvapupu zvaJehovha zvakazouya zvikanyatsonditsanangurira uprofita hweBhaibheri hwakati kuti. Izvi zvakaita kuti ndide kudzidza zvimwe.”—Dennize, Mexico.
“Ndaisava nechokwadi kuti Mwari anondida here. Saka ndakanyengetera kuna Mwari anotaurwa muBhaibheri. Mangwana acho, Zvapupu zvakauya kumba kwangu, uye ndakabvuma kudzidza Bhaibheri navo.”—Anju, Nepal.
Zvakataurwa nevanhu ava zvinotiyeuchidza mashoko aJesu ekuti: “Vanofara vaya vanoziva zvinodiwa zvavo zvomudzimu.” (Mateu 5:3) Vanhu vakasikwa vaine chido chekuziva nezvaMwari. Mwari chete ndiye anogona kuita kuti timuzive uye anozviita achishandisa Shoko rake Bhaibheri.
Saka chidzidzo cheBhaibheri chinoitwa sei? Chingakubatsira sei? Mibvunzo iyi ichapindurwa munyaya inotevera
^ ndima 8 Jehovha ndiro zita raMwari rinotaurwa muBhaibheri.


text:
Gonyoina tsazamativi
Muchidzidzo chePimanyika, gonyoina tsazamativi (Rhombus) chiumbwa chine mativi mana ose akaenzana. gonyo dzemukati dzakatarisana dzinenge dzakaenzana zvakare. Chiumbwa ichi chine madanhamakonyo maviri anochekana negonyo re 90o. Skweya iri pamupanda wegonyoina tsazamativi. Zita rokuti tsazamativi rinotsangangurwa kuchinyorwa chinonzi pimanzvimbo. Chivakamberi chokuti tsaza- chinobva kushoko rechiManyika rokuti tsazana rinoreva kuenzana.
Zvifaniro zvegonyoina tsazamativi[chinja | edit source]
Gonyoina tsazamativi rega-rega rine maguramakonyo mbiri anobatanidza mikwava (vertices) miviri yakatarisana, uye mativi maviri akati sambamba. Kuchishandiswa gonyonhatu dzine chidzudzani pane umbowo hwokuti gonyoina tsazamativi rine kupimirana kunotevedza madanhamakonyo maviri ari mariri. Chiumbwa ichi chine faniro (properties) dzinotevera:
- Gonyo mbiri dzakatarisana dzakaenzana
- Guramakonyo mbiri anochekana negonyo re 90o; akaita mutwi.
- Guramakonyo maviri anochekana kuita zvikamu zviviri zvakaenzana.
Faniro yekutanga inotiudza kuti gonyoina tsazamativi riri pamupanda wegonyoina sambamba
Nharaunda yegonyoina tsazamativi[chinja | edit source]
Nharaunda yechiumbwa ichi runowanikwa netsazaniso inoti:
Nharaunda, A = 1/2.b.h
Apa b anomirira nhambwe yehwaro; h achimirira nhambwe yehudzamu. Tinotora hwaro sedivi ripi zvaro; hudzamu hunozotorwa senhambwe yemutwi unobatanidza mativi maviri asina kutevedzana.
Imwe nzira inokwaniswa kushanda ndeyekuti tinopangidzwa mikwava yegonyoina iri nemavara ABCD; nharaunda tinenge toiwana netsazaniso inoti:
Nharaunda, A = (AC.BD)/2
Apa AC naBD dzinenge dziri nhambwe dzemaguramakonyo maviri.


text:
VECHIDUKU VANOBVUNZA KUTI
Ndingaita Sei Kuti Ndinyatsorara?
Bhaibheri rinoti: “
Zviri nani kuzorora zvishoma pane kushanda zvakaoma zvakapetwa kaviri asi uchidzingana nemhepo.” (Muparidzi 4:6) Kana ukasarara zvakanaka hauzokwanisi kushanda zvakanaka kana kufunga zvakanaka!
“Kana ndisina kurara zvakanaka pfungwa dzangu dzinenge dzisina kugadzikana. Ndinenge ndichitadza kuisa pfungwa dzangu pane zvose zvandinenge ndichiita!”
—Rachel, 19.
“Panozokwana 2:
00 masikati, ndinenge ndaneta zvokuti ndinogona kubatwa nehope pandinenge ndichitaura nemumwe munhu!” —Kristine, 19.
Unoda here kunyatsorara? Tarisa uone zvakaitwa nevamwe vezera rako.
Usarara nguva dzaenda. “
Ndinoedza kuenda kunorara pachine nguva,” anodaro musikana ane makore 18 anonzi Catherine.
Siya zvenyaya. “
Pane dzimwe nguva shamwari dzangu dzinondifonera kana kutumira mameseji pakati pousiku,” anodaro mukomana anonzi Richard, ane makore 21, “
asi ndakadzidza kuvataurira kuti ndava kunorara tobva tasiyana nenyaya.”
Edza kusachinja-chinja nguva dzokurara uye dzokumuka. Musikana anonzi Jennifer ane makore 20 anoti, “
Mazuva ano handisi kuchinja nguva dzokurara uye dzokumuka.”
Zvingakubatsira kuti ubudirire: Edza kurara kwemaawa asiri pasi pe8 zuva nezuva.
Kuita zvataurwa izvi kunobatsira pane zvakawanda. Yeuka kuti kuva noutano hwakanaka kuchakubatsira kuti unzwe wakagwinya uye ushande wakachangamuka.
Muupenyu ungatadza kuchinja zvimwe zvinhu, asi utano hwako unogona kuhuchinja. Erin musikana ane makore 19 anoti, “
Munhu achaita kuti uve noutano hwakanaka kana kuti husina kutsarukana ndiwe.”


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
21 Zvino muKenani, mambo weAradhi,+ aigara muNegebhu,+ akanzwa kuti vaIsraeri vakanga vauya nenzira yokuAtarimu, uye akatanga kurwa nevaIsraeri, akatapa vamwe vavo.
2 Naizvozvo Israeri akapika kuna Jehovha, akati:+ “Chokwadi kana mukaisa vanhu ava muruoko rwangu, ndichaparadzawo chose maguta avo.”+
3 Naizvozvo Jehovha akateerera inzwi raIsraeri akavapa vaKenani; uye vakavaparadza chose, ivo nemaguta avo. Nokudaro vakatumidza nzvimbo yacho kuti Homa.+
4 Zvavakaramba vachifamba vachibva paGomo reHori+ vachienda nenzira yokuGungwa Dzvuku kuti vapoterere nyika yeEdhomu,+ mweya yevanhu yakatanga kuneta nokuda kwenzira yacho.
5 Vanhu vakaramba vachipopotera Mwari+ naMosesi,+ vachiti: “Makatibudisirei muIjipiti kuti tifire murenje?+ Nokuti hamuna chingwa uye hamuna mvura,+ mweya yedu yava kusema chingwa ichi chinosembura.”+
6 Naizvozvo Jehovha akatuma nyoka dzine uturu+ pakati pevanhu, uye dzakaramba dzichiruma vanhu vacho, zvokuti vanhu vaIsraeri vazhinji vakafa.+
7 Vanhu vakazouya kuna Mosesi, vakati: “Tatadza,+ nokuti tapopotera Jehovha uye imi. Tirevererei kuna Jehovha kuti abvise nyoka patiri.”+ Mosesi akareverera vanhu vacho.+
8 Jehovha akabva ati kuna Mosesi: “Gadzira nyoka yakaita somoto uiise padanda rechiratidzo. Zvino kana munhu akarumwa, ngaabve aitarira, arambe ari mupenyu.”+
9 Mosesi akabva agadzira nyoka yemhangura,+ akaiisa padanda rechiratidzo;+ zvino zvaiti kana nyoka ikange yaruma munhu, iye akatarira+ nyoka yemhangura, aibva aramba ari mupenyu.+
10 Pashure paizvozvo vanakomana vaIsraeri vakatama, vakanodzika musasa kuObhoti.+
11 Vakabva vatama paObhoti vakanodzika musasa kuIye-abharimu,+ murenje riri nechepakatarisana neMoabhi, nechokumabvazuva.
12 Vakatama ipapo vakanodzika musasa pedyo nomupata une rukova weZeredhi.+
13 Vakatama ipapo vakanodzika musasa munzvimbo yeAnoni,+ iri murenje rinobvira pamuganhu wevaAmori; nokuti Anoni ndiwo waiva muganhu weMoabhi, pakati peMoabhi nevaAmori.
14 Ndokusaka mubhuku reHondo dzaJehovha zvichinzi:
“Vhahebhu yaiva muSufa uye mipata ine hova yeAnoni,
15 nepanosangana mipata ine hova, pakarerekera kuchigaro cheAri+ uye pakasendamira kumuganhu weMoabhi.”
16 Vakabva ipapo vakaenda kuBheeri.+ Iri ndiro tsime rakanzi naJehovha kuna Mosesi: “Unganidza vanhu kuti ndivape mvura.”+
17 Panguva iyoyo Israeri akaimba rwiyo urwu:+
“Haiwa iwe tsime, tubuka! Riimbirei imi vanhu!
18 Tsime, rakacherwa nemachinda. Rakacherwa nevanokudzwa vevanhu,
Nomudonzvo womutungamiriri,+ nemidonzvo yavo.”
Vachibva murenje vakaenda kuMatana.
19 Vachibva kuMatana vakaenda kuNaharieri, uye vachibva kuNaharieri vakaenda kuBhamoti.+
20 Vachibva kuBhamoti vakaenda kumupata uri munyika yeMoabhi,+ kumusoro kwePisga,+ uye kunobudikira kunzvimbo yakatarisana neJeshimoni.+
21 Zvino Israeri akatuma nhume kuna Sihoni,+ mambo wevaAmori, achiti:
22 “Ndibvumireiwo kupfuura nomunyika yenyu. Hatizotsaukiri mumunda kana mumunda wemizambiringa. Hatizonwi mvura yomutsime. Tichafamba nomugwagwa wamambo kusvikira tapfuura munharaunda yenyu.”+
23 Zvino Sihoni haana kubvumira Israeri kupfuura nomunharaunda yake,+ asi Sihoni akaunganidza vanhu vake vose, akaenda kunosangana naIsraeri murenje, akasvika kuJahazi,+ akatanga kurwa naIsraeri.
24 Israeri akamuuraya nomuromo webakatwa,+ akatora nyika yake+ kubvira kuAnoni+ kusvikira kuJabhoki,+ pedyo nevanakomana vaAmoni; nokuti Jazeri+ ndiro muganhu wevanakomana vaAmoni.+
25 Naizvozvo Israeri akatora maguta aya ose, uye Israeri akatanga kugara mumaguta ose evaAmori,+ muHeshbhoni+ nomumataundi ose aiva pasi paro.
26 Nokuti Heshbhoni raiva guta raSihoni.+ Ndiye aiva mambo wevaAmori,+ uye ndiye akamborwa namambo weMoabhi, akatora nyika yake yose muruoko rwake kusvikira kuAnoni.+
27 Ndokusaka vaitaura mashoko okunyomba vaizoti:
“Uyai kuHeshbhoni.
Guta raSihoni ngarivakwe uye rimiswe zvakasimba.
28 Nokuti moto wakabuda muHeshbhoni,+ murazvo wakabuda mutaundi raSihoni.
Wakaparadza Ari+ reMoabhi, varidzi venzvimbo dzakakwirira dzeAnoni.
29 Une nhamo, iwe Moabhi! Muchaparara, haiwa imi vanhu vaKemoshi!+
Achaita kuti vanakomana vake vave sevaya vakapukunyuka uye vanasikana vake vatapwe namambo wevaAmori, Sihoni.
30 Naizvozvo ngativapfurei.
Heshbhoni richaparara kusvikira kuDibhoni,+
Uye vakadzi kusvikira kuNofa, varume kusvikira kuMedhebha.”+
31 Zvino Israeri akatanga kugara munyika yevaAmori.+
32 Mosesi akabva atuma vamwe kunosora Jazeri.+ Naizvozvo vakatora mataundi aiva pasi paro, vakadzinga vaAmori vaiva imomo.+
33 Pashure paizvozvo vakadzoka, vakaenda nenzira yokuBhashani.+ Ogi+ mambo weBhashani akauya kuzosangana navo, iye nevanhu vake vose, kuhondo yeEdrei.+
34 Zvino Jehovha akati kuna Mosesi: “Usamutya,+ nokuti ndichamuisa muruoko rwako, iye nevanhu vake vose nenyika yake;+ umuitire sezvawakaitira Sihoni, mambo wevaAmori aigara muHeshbhoni.”+
35 Naizvozvo vakamuuraya iye nevanakomana vake nevanhu vake vose, kusvikira asisina kana akapona;+ uye vakatora nyika yake.+
Tumirawo vamwe
Tumirawo vamwe
Numeri 21
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=4&Chapter=21&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D21%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MUBVUNZO 4
Ndingaita Sei Kana Ndakanganisa?
WAIZOITA SEI?
Chimbofungidzira izvi: Tim paanenge achitamba neshamwari dzake, anokanda bhora robva ranotema hwindo remota yevaridzi.
Dai uriwe Tim, waizoita sei?
CHIMBOMIRA UFUNGE!
UNE ZVINHU 3 ZVAUNOGONA KUITA:
Kutiza.
Kupomera mumwe.
Kuudza varidzi vemota zvaitika, wotaura kuti ucharibhadhara.
Kamwe kapfungwa kanogona kuti ita zviri paA. Asi pane zvakanakira kubvuma kana wakanganisa, ungave wapwanya hwindo kana kuti waita chimwe chinhu.
ZVAKANAKIREI KUBVUMA KANA WAKANGANISA?
Ndozvinofanira kuitwa.
Bhaibheri rinoti: “Tinoda kuva vakatendeseka muzvinhu zvose.”
—VaHebheru 13:18.
Vanhu vanowanzoregerera munhu anenge abvuma kuti akanganisa.
Bhaibheri rinoti: “Munhu anofukidza kudarika kwake haazobudiriri, asi anoreurura nokuzvisiya achanzwirwa ngoni.”—Zvirevo 28:13.
Chinotonyanya kukosha ndechokuti unenge wafadza Mwari.
Bhaibheri rinoti: “Munhu anonyengedzera anosemesa Jehovha, asi Iye anoshamwaridzana nevakarurama.”—Zvirevo 3:32.
Karina, ane makore 20, haana kumboudza baba vake kuti akapihwa tiketi nemhaka yekumhanyisa mota. Asi nyaya iyi yakazobuda. Karina anoti, “Baba vakazozvibata patopera gore pavakaona tiketi rakanyorwa zita rangu. Ndakabva ndapinda panguva yakaoma!”
Karina akadzidzei? Anoti: “Kana ukavanza zvaunenge wakanganisa unenge uchitoomesa zvinhu. Zvinozongobuda nekufamba kwenguva!”
ZVIDZIDZO ZVAUCHAWANA
Bhaibheri rinoti: “Tose tinokanganisa kazhinji.” (Jakobho 3:2) Sezvataona, kana tikakurumidza kubvuma zvatinenge takanganisa, tinenge tichiratidza kuti tinozvininipisa uye kuti tinofunga sevanhu vakuru.
Chechipiri, unofanira kudzidza pane zvaunenge wakanganisa. Musikana anonzi Vera anoti: “Ndinoedza kudzidza pane zvandinenge ndakanganisa kuti ndisazozvidzokorora.” Ngationei kuti ungazviita sei.
Ngatitii wakumbira baba vako bhasikoro asi wobva wariuraya. Unoita sei?
Unongonyarara uchifunga kuti baba vako havazozvioni.
Unoudza baba vako zvose zvaitika.
Unoudza baba vako zvaitika asi wopomera mumwe munhu.
Ngatitii wafoira nenyaya yekuti hauna kunyatsoverenga. Unoita sei?
Unotaura kuti pepa racho ranga rakaoma.
Unobvuma kuti ndiwe wazvifoirisa.
Unotaura kuti mudzidzisi akakumaka.
Iye zvino funga nezvatichangobva kutaura, womboedza kufungidzira uri iwe (1) baba kana kuti (2) mudzidzisi. Kana ukakurumidza kubvuma zvawakanganisa mudzidzisi wako uye baba vako vachanzwa sei? Vachafunga kuti uri munhu akaita sei kana ukavanza zvaunenge wakanganisa?
Iye zvino chifunga zvawakakanganisa gore rakapera wopindura mibvunzo inotevera.
Wakakanganisa chii? Wakabva waita sei?
Ndakangovhara-vhara nyaya yacho.
Ndine wandakapomera.
Ndakabva ndangobvuma.
Kana usina kubvuma zvawakakanganisa, wakasara uchinzwa sei?
Ndakafara nekuti havana kuzvibata!
Ndakasara ndichinetseka ndichingoti, dai ndakataura chokwadi.
Ndezvipi zvakanaka zvaungadai wakaita?
Saka wakadzidzei?
UNOTIWO CHII?
Nei vamwe vanhu vachitya kubvuma kana vakanganisa?
Kana ukagara uchivanza zvaunenge wakanganisa vanhu vachakuona semunhu akaita sei? Ko kana ukabvuma vanokuona sei?


text:
CHITSAUKO 7
Vazivi Venyeredzi Vanoshanyira Jesu
VAZIVI VENYEREDZI VANOTEVERA NYEREDZI INOVASVITSA KUJERUSAREMA, YOZOVASVITSA KUNA JESU
Kune vamwe varume vekuMabvazuva vanodzidza nezvenyeredzi, vachiti izvi zvinoita kuti vakwanise kuona zvichaitika muupenyu hwevanhu. (Isaya 47:13) Vari kumusha kwavo, vanoona nyeredzi voitevera kwemazana emakiromita vakananga kuJerusarema, kwete kuBhetrehema.
Vasvika kuJerusarema, vazivi venyeredzi vanobvunza kuti: “Aripiko iye akaberekwa ari mambo wevaJudha? Nokuti takaona nyeredzi yake patakanga tiri kumabvazuva, uye tauya kuzomupfugamira.”—Mateu 2:1, 2.
Mambo Herodhi weJerusarema anonzwa nezvazvo, obva ashatirwa. Saka anodana vapristi vakuru nevamwe vakuru vechitendero chechiJudha ovabvunza kuti Kristu anofanira kuzvarirwa kupi. Vachishandisa zvavakaverenga muMagwaro vanomupindura kuti: “MuBhetrehema.” (Mateu 2:5; Mika 5:2) Angonzwa izvozvo, Herodhi anoita kuti vazivi venyeredzi vaunzwe kwaari pachivande, ovaudza kuti: “Endai munonyatsotsvaka mwana wacho muduku, uye kana mamuwana mudzoke, mundiudze, kuti neniwo ndiende ndinomupfugamira.” (Mateu 2:8) Asi chiripo ndechokuti Herodhi ari kuda kuti kana awana mwana wacho omuuraya!
Vazivi venyeredzi pavanongoenda, chimwe chinhu chinoshamisa chinoitika. Nyeredzi iya yavakaona vachiri kuMabvazuva inofamba iri pamberi pavo. Zviri pachena kuti iyi haisi nyeredziwo zvayo asi kuti yatoiswa pamberi pavo kuti ivatungamirire. Vazivi venyeredzi vanoitevera kusvika yamira pamusoro chaipo pemba yaJosefa naMariya pavava kugara nemwanakomana wavo.
Pavanopinda mumba, vazivi venyeredzi vanowana Mariya nemwana wake Jesu. Vanobva vamukotamira, uye vanomupa zvipo zvegoridhe, nezvinonhuwira, nemura. Pashure paizvozvo, pavanenge vava kuda kudzokera kuna Herodhi, vanoyambirwa naMwari kuhope kuti vasaenda naikoko. Saka vanodzokera kumusha kwavo neimwe nzira.
Unofunga kuti ndiani akaita kuti nyeredzi itungamirire vazivi ava? Yeuka kuti haina kuvatungamirira kuti vabva vananga kuBhetrehema kwaiva naJesu. Yakavaendesa nokuJerusarema kwavakasvikosangana naMambo Herodhi, uyo aida kuuraya Jesu. Angadai akatomuuraya dai pasina kuti Mwari akapindira akazonyevera vazivi venyeredzi kuti vasaudza Herodhi kwaiva naJesu. Zviri pachena kuti nyeredzi iyi yakashandiswa nemuvengi waMwari, Satani, uyo aida kuuraya Jesu.
Inzwa zvimwe
Jesu Kristu
—Tinofanira Kuyeukei Nezvake?
Tinofanira kungoyeuka Jesu sekamwana kacheche here? Ndivanaani vaiva “varume vakachenjera” vakauya kuzoona Jesu? Jesu ari kuitei iye zvino?


text:
Chii Chinonzi Chivi?
Dhaunirodha
Mhinduro yeBhaibheri
Chivi manzwiro, mafungiro kana kuti chero chinhu chipi zvacho chingaitwa asi chichipesana nezvinodiwa naMwari. Izvi zvinosanganisira kutyora mitemo yaMwari nekuita zvisina kururama pamberi pake. (1 Johani 3:4; 5:17) Bhaibheri rinoratidzawo kuti kurega kuita chinhu chakarurama chaunenge uchitarisirwa kuti uite, kutoita chivi.
Pamitauro yakatanga kushandiswa pakunyora Bhaibheri, shoko rekuti chivi rinoreva kupotsa. Semuenzaniso, paiva nemasoja emuIsraeri anonzi aiva nyanzvi pakupotsera matombo nezvipfuramabwe, zvekuti “aisapotsa.” Kudai shoko rokuti aisapotsa raizoshandurwa sezvariri, raizonzi “aisaita chivi.” (Vatongi 20:16) Saka, kuita chivi zvinoreva kutadza kuita zvinonyatsodiwa naMwari.
Mwari ane kodzero yekuudza vanhu zvavanofanira kuita nezvavasingafaniri kuita nekuti ndiye Musiki. (Zvakazarurwa 4:11) Tinozvidavirira kwaari pane zvatinoita.
Zvinoita here kuti munhu asatombotadza?
Aiwa. Bhaibheri rinoti “vanhu vose vakatadza, vakakundikana kusvika pakubwinya kwaMwari.” (VaRoma 3:23; 1 Madzimambo 8:46; Muparidzi 7:20; 1 Johani 1:8) Zvakafamba sei?
Vanhu vekutanga Adhamu naEvha, vakasikwa mumufananidzo waMwari uye vasina chivi. (Genesisi 1:27) Asi kusateerera kwavakazoita ndiko kwakaita kuti vazova nechivi. (Genesisi 3:5, 6, 17-19) Pavakazobereka vana, vakavabereka vainewo chivi, sezvinongoita chirwere chekuberekwa nacho. (VaRoma 5:12) Mambo Dhavhidhi akazvitaurawo achiti, ‘Ndakaberekwa ndiine kukanganisa.’
Pane zvivi zvakakura kupfuura zvimwe here?
Ehe. Semuenzaniso, Bhaibheri rinoti varume vemuSodhoma “vakanga vakaipa uye vaiva vatadzi vakanyanya,” zvekuti chivi chavo chainge chiri “chikuru kwazvo.” (Genesisi 13:13; 18:20) Chimbonzwa zvinhu zvitatu zvinoita kuti chivi chizonzi chakakura.
Chivi chacho chinenge chaitwa. Bhaibheri rinotinyevera kuti tisaite zvivi zvakakura zvakadai seunzenza, kunamata zvidhori, kuba, kudhakwa, ugororo, kuponda, uye kuita zvemidzimu. (1 VaKorinde 6:9-11; Zvakazarurwa 21:8) Bhaibheri rinoratidza kuti izvi zvakasiyana nemashoko anotaurwa nemunhu kana kuti chinhu chaanoita asina kuzvironga zvobva zvarwadzisa vamwe. (Zvirevo 12:18; VaEfeso 4:31, 32) Kunyange zvakadaro, Bhaibheri rinotikurudzira kuti tisarerutsa chero chinonzi chivi, nekuti zvinozopedzisira zvaita kuti tiite chivi chakakura.
—Mateu 5:27, 28.
Chaita kuti chivi chacho chiitwe. Zvimwe zvivi zvinoitwa nemhaka yekusaziva zvinodiwa naMwari. (Mabasa 17:30; 1 Timoti 1:13) Bhaibheri harirerutsi zvivi zvakadaro asi rinoratidza kuti zvakatonyanya kuipa ndezviya zvinoitwa nemaune. (Numeri 15:30, 31) Kuita zvivi nemaune kunoratidza ‘kuipa kwakaita mwoyo.’
—Jeremiya 16:12.
Chakaitwa kakawanda zvakadini. Bhaibheri rinoratidzawo kuti pane musiyano pakati pechivi chinoitwa kamwe chete uye chivi chinoitwa kwenguva yakati rebei. (1 Johani 3:4-8) Vaya vane “tsika yokuita chivi nemaune,” asi vava kuziva zvinodiwa naMwari, vanowana mutongo wakakura kubva kuna Mwari.
—VaHebheru 10:26, 27.
Vaya vanenge vaita chivi chakakura vanogona kunetseka zvakanyanya nemhaka yezvavanenge vakanganisa. Semuenzaniso, Mambo Dhavhidhi akanyora kuti: “Kukanganisa kwangu kwapfuura musoro wangu; kuri kundiremera kwazvo somutoro unorema.” (Pisarema 38:4) Asi Bhaibheri rinotinyaradza nemashoko okuti: “Munhu akaipa ngaasiye nzira yake, uye munhu anokuvadza ngaasiye kufunga kwake; uye ngaadzokere kuna Jehovha, iye achamunzwira ngoni, uye kuna Mwari wedu, nokuti achakanganwira zvikuru.”
Inzwa zvimwe
Unogona Kukunda Muedzo!
Zvinhu zvitatu zvinogona kukubatsira kukunda muedzo.
Mwari Anondinzwa Here Kana Ndikanyengetera?
Mwari ane hanya nematambudziko edu here?
Mitemo yaMwari Inotibatsira Sei?
Jesu akatsanangura kuti nei tichida kutungamirirwa uye kuti mirayiro ipi miviri inonyanya kukosha.